10 Jambatan Paling Menakutkan Untuk Dilalui

Biasanya, jambatan dibina untuk tujuan menghubungkan dua tempat berasingan yang sukar dilalui menggunakan jalan biasa. Terdapat pelbagai jambatan zaman moden yang telah dibina seperti jambatan jalan raya yang boleh dilalui kenderaan, jambatan kereta api dan pelbagai jenis lagi.

Namun, sejarah membuktikan jambatan telah digunakan untuk sekian lamanya. Ia menjadi alat penghubung bagi manusia untuk menyeberangi gunung dan jurang. Apa yang menakutkan ialah jambatan seperti ini hanyalah untuk penjalan kaki sahaja. Jambatan menakutkan sebegini masih lagi wujud sama ada ianya baru atau diperbaharui. Berikut adalah beberapa jambatan paling menakutkan untuk dilalui di dunia.

Jambatan tali Carrick-a-Rede adalah sebuah jambatan yang terkenal di daerah Antrim di Ireland Utara. Jambatan ini menjadi penghubung antara tanah besar dengan Pulau Carrickarede. Jambatan itu mula dibina oleh nelayan ikan salmon kira-kira 250 tahun yang lalu.

Terletak pada ketinggian 30 meter di atas batu-batu besar yang tajam, jambatan itu dianggap sebagai salah satu antara yang menakutkan untuk digunakan kerana angin kuat yang sering menggoncangnya. Keadaan air yang menghentam batu-batu di bawah menambahkan lagi suasana cemas.

Akan tetapi, jambatan itu akan memberikan anda pemandangan indah ke arah perairan dan pulau itu dan akan memberikan anda pengalaman yang begitu berharga. Untuk menggunakan jambatan ini anda perlulah membeli tiket terlebih dahulu. Pada waktu kemuncak musim cuti, tiket untuk menaiki jambatan ini boleh habis dijual seawal pagi.

Merupakan salah satu jambatan gantung paling menakutkan di Asia, Jambatan Gantung Ghasa ini terletak di kawasan yang dipenuhi penduduk. Jambatan ini diberi nama sempena kawasan penempatan berhampiran iaitu perkampungan Ghasa.

Jambatan gantung itu dibina bagi menyelesaikan masalah yang dialami penduduk di situ apabila terpaksa melalui lereng bukit yang sempit untuk keluar ke kawasan berdekatan.

Apa yang lebih menakjubkan lagi, jambatan gantung ini juga digunakan untuk oleh haiwan ternakan seperti kambing, kaldai, kuda dan lembu. Apa yang pasti ialah jambatan ini akan memberikan rasa gerun pada sesiapa yang mencubanya buat kali pertama.

Puente de Ojuela adalah jambatan gantung yang dicipta pada abad ke-19 dan menghubungkan antara dua gunung. Sekiranya anda melalui jambatan ini, anda boleh melihat ngarai yang terdapat di bawah.

Puente de Ojuela ini juga dikenali dengan nama Jambatan Mapimi. Jambatan ini direka oleh orang yang sama mereka Jambatan Brooklyn di Amerika Syarikat. Jabatan ini bersaiz 305 meter panjang dan 2 kaki lebar, dan hanya digunakan untuk penjalan kaki sahaja.

Namun begitu, jambatan yang terletak di negeri Durango di Mexico ini sememangnya mencabar keberanian mereka yang melaluinya kerana sedikit bergoyong apabila dilalui. Jambatan yang terletak di lombong emas Ojuela ini disambung menggunakan wayar dan rail besi dan tiada apa yang menyokong jambatan berusia lebih dari 100 tahun ini dari bawah.

Jambatan Canopy Walk adalah jambatan tali gantung di tengah hutan hujan Taman Negara Kakum di Ghana. Jambatan Canopy Walk ini terletak pada ketinggian 36 meter dari atas tanah dan akan memberikan anda pemandangan hutan hujan yang menakjubkan.

Jambatan gantung yang sedikit longgar dan bergoyang-goyang ini dibina melalui beberapa pokok besar dan dipenuhi hidupan liar di sekelilingnya memberikan anda pengalaman sebenar berada di hutan. Kini, jambatan Canopy Walk ini telah dipasangkan jaring untuk tujuan keselamatan.

Jambatan gantung Capilano ini adalah tarikan utama pelancong yang datang dari seluruh dunia dan Kanada dengan lebih 800,000 kehadiran setiap tahun. Jambatan gantung yang dibina atas Sungai Capilano ini telah berusia lebih dari 100 tahun.

Seorang jurutera awam dari Scotland iaitu George Grant Mackay adalah lelaki yang bertanggungjawab membina jambatan ini. Jambatan ini mempunyai jarak 137 meter panjang dan 70 meter tinggi. Namun, kemalangan sering berlaku di jambatan ini melibatkan beberapa insiden.

Pada tahun 1999, seorang wanita tidak sengaja menjatuhkan anaknya yang berusia 18 bulan. Pada tahun 2006 pula, sebatang pokok fir Dauglas yang berusia lebih 300 tahun telah tumbang ketika ribut salji yang tebal dan terkena pada jambatan ini. Pada 2012, seorang pengunjung berusia 30 tahun dari Ontario mati apabila terjatuh dari jambatan itu. Pada tahun yang sama juga seorang remaja mati ketika cuba memanjat landasan dan terjatuh pada ketinggian 30 meter.

Jambatan Musou Tsuribashi tidak diragui lagi sebagai salah satu jambatan tali paling menakutkan di Jepun. Walaupun jambatan ini sudah berusia lebih dari 50 tahun, tetapi ia kelihatan lebih tua berbanding yang sepatutnya. Tujuan utama jambatan ini dibina masih belum diketahui.

Jambatan ini dibina menggunakan wayar halus dan papan yang nipis untuk dipijak. Setiap langkah yang anda lalui akan mengeluarkan bunyi, menambahkan lagi ketakutan dan membuatkan jantung anda berdegup kencang. Disebabkan jambatan ini tidak diselia dengan baik, ia mungkin akan runtuh pada bila-bila masa sahaja.

Jambatan Sky Bridge Langkawi merupakan jambatan kabel penjalan kaki yang melengkung dan terletak pada ketinggian 661 meter di atas paras laut. Jambatan ini terletak di puncak Gunung Mat Cincang di Pulau Langkawi, Kedah.

Jambatan ini berukuran 125 meter panjang dan 1.8 meter lebar. Walaupun agak menakutkan untuk menyeberangi jambatan ini, namun ia memberikan anda pemandangan yang sangat cantik berhadapan dengan luat Andaman dan juga bukit bukau yang dipenuhi dengan pokok-pokok hijau.

Oleh kerana bentuknya yang melengkung, jambatan Sky Bridge ini dianggap sebagai salah satu kehebatan kejuruteraan. Bukan itu sahaja, jambatan ini juga dapat menampung 250 orang pada satu-satu masa. Bayaran sebanyak RM 5 akan dikenakan bagi pengunjung dewasa manakala kanak-kanak pula sebanyak RM3.

Jambatan Gantung Hussaini ini dianggap sebagai salah satu jambatan yang paling berbahaya di dunia. Melihat daripada jambatan ini sahaja sudah cukup untuk membuatkan anda berasa kecut. Walaupun pada zaman yang serba canggih ini, anda boleh ke mana sahaja dengan pelbagai medium pengangkutan.

Namun, tidak bagi penduduk yang tinggal di daerah Gilgit-Baltistan di Utara Pakistan kerana terpisah dari tanah besar Pakistan sehingga 1978 kerana keadaan gunung dan keadaan jalan yang tidak menentu. Anda boleh pergi ke sana melalui kapal terbang, tetapi ia hanya untuk golongan orang kaya sahaja.

Pada tahun 1978, lebuh raya Karakoram telah siap dibina untuk menghubungkan daerah itu, namun bagi kawasan yang jauh di pendalaman, keadaannya sukar seperti 100 tahun yang lalu. Hanya setelah terbinanya jambatan gantung Hussaini ini barulah penduduk pendalaman dapat berhubung dengan kawasan yang lebih maju.

Jambatan Salbit kini merupakan jambatan gantung kedua tertinggi di Eropah iaitu dengan 2,981 meter di atas paras laut. Sebelum tahun 1948, kawasan ini tidak boleh diakses oleh manusia. Jambatan sepanjang 90 meter ini dibina untuk menyeberangi kawasan pendakian antara khemah Voralp dan khemah Salbit.

Jambatan yang dikenali oleh penduduk tempatan sebagai Salbitbrücke ini siap dibina pada tahun 2008 dan dibuka untuk laluan umum pada tahun berikutnya. Sebahagian jambatan ini masih lagi terdedah dan agak berbahaya, jadi kebanyakan orang akan membawa peralatan keselamatan tambahan untuk menyeberangi jambatan ini.

Jambatan Titlis Cliff Walk ini merupakan jambatan gantung paling tinggi di Eropah dengan 3041 meter di atas paras laut. Jambatan penjalan kaki ini terletak di tebing Gunung Titlis di kawasan pergunungan Apls di Switzerland.

Walaupun berukuran hanya 93 meter panjang, namun jambatan ini agak berbahaya dan boleh memberikan rasa takut kepada sesiapa yang menyeberangnya. Ramai para pengunjung menggambarkan jambatan ini memberikan pengalaman yang hebat buat mereka.

Sekiranya anda seorang pendaki yang berpeluang ke sana, jambatan Titlis Cliff Walk ini adalah suatu perkara wajib yang anda perlu kunjungi. Dari jambatan ini anda dapat melihat pemandangan indah gunung yang dipenuhi salji.


5 Hotel Bertaraf 7 Bintang Di Seluruh Dunia

Kemewahan telah menjadi sebahagian daripada keperluan manusia selama berabad-abad lamanya. Bagi sektor perhotelan pula, kemewahan adalah keutamaan. Hotel pada masa kini penuh kemodenan dan berteknologi tinggi hanya untuk menyediakan kemewahan yang diinginkan para pelanggan yang mampu.

Walaupun hotel kini boleh ditemui di mana-mana sahaja, namun beberapa hotel yang kami ingin kongsikan ini dianggan sebagai hotel bertaraf "7 bintang". Walaupun pengiktirafan rasmi hotel hanya setakat 5 bintang sahaja, namun beberapa hotel ini dianggap lebih daripada itu kerana beberapa faktor seperti layanan, teknologi, kemewahan, seni bina dan pelbagai lagi.

Marina Bay Sands merupakan sebuah resort bersepadu di Singapura. Marina Bay Sands yang dimiliki oleh syarikat Las Vegas Sands ini merupakan bangun kedua paling mahal di dunia. Hotel Marina Bay Sands ini mempunyai 2,561 buah biilik.

Dibuka pada tahun 2010, Marina Bay Sands juga mempunyai beberapa kemudahan seperti teater, dewan pameran, tapak hiburan, pasaraya, restoran "celebrity chef" terkenal dan juga "infinity Pool" yang merupakan kolam renang atas bumbung paling besar di dunia. Ia dibina di atas tanah seluas 15.5 hektar.

Dengan segala kemudahan yang mewah yang disediakan oleh hotel terkenal di Singapura ini, kadar bilik hotel bermula dari serendah RM1,000 semalam dan bilik yang paling mahal pula adalah Chairman Suite bernilai RM 51,300 semalam. Sekiranya anda mampu atau berpeluang bermalam di sini, jangan lepaskan peluang untuk mengambil gambar hotel mewah ini untuk dimuat naik ke dalam Instagram anda.

Town House Galleria ini terletak di Milan yang merupakan ibu kota fesyen dunia. Hotel mewah ini adalah yang pertama dinobatkan sebagai hotel bertaraf 7 bintang. Town House Galleria ini mempunyai 20 bilik mewah yang terkenal dengan rekaan dalaman, layanan dan kemewahannya. Ia terletak di kawasan membeli belah mewah yang terkenal iaitu Galleria Vittorio Emanuele.

Hotel mewah yang terletak pada bahagian atas beberapa butik mewah seperti Prada, Versace dan lain-lain lagi ini mempunyai rekaan bilik yang berbeza antara satu sama lain. Setiap rekaan dibina bagi menghormati para pemuzik terkenal di La Scala Opera.

Hotel ini menawarkan khidmat butler untuk melayan segala keperluan anda termasuk hal-hal yang terperinci seperti jenis bantal, keadaan katil, selera makan dan pelbagai lagi.

Selain layanan khas 24 jam, anda juga akan disediakan dengan kenderaan limousine siap dengan pemandu. Harga sebuah bilik di sini bermula dari harga RM 3340 ke atas. Bilik paling mahal di sini adalah Penthouse Suite di mana Raja Itali, Raja Vittorio Emanuele III sering bermalam di sini dengan harga sekitar RM 71,600.

Morgan Plaza atau dikenali sebagai Hotel 7 Bintang Pangu ini merupakan antara hotel paling mewah di China. Ia dibuka pada tahun 2008 dan terkenal dengan seni binanya yang sangat baik dan mempunyai perpustakaan terbesar di China dan yang ke-4 terbesar di dunia.

Hotel moden ini mempunyai pemandangan indah Beijing Olympic Park di mana terletaknya Stadium "Sarang Burung" dan "Kiub Air" yang terkenal di China. Hotel ini direka oleh arkitek terkenal dengan menggunakan gaya post moden China dan reka bentuk bangunan yang melambangkan naga China.

Bangunan yang dibina berdasarkan kepercayaan feng shui ini juga mempunyai hiasan marmar Itali, sistem bunyi dari Bose, sistem lampu dari syarikat Itali iaitu Metis dan juga cadar katil menggunakan kapas Mesir yang terkenal.

Setiap pelanggan juga akan disertakan dengan perkhidmatan butler yang akan memenuhi segala keperluan anda. Harga bilik di Hotel 7 Bintang Pangu ini tidaklah semahal seperti yang anda sangka dan ianya bermula dari RM 1,300 semalam ke atas untuk bilik paling murah.

Burj Al Arab Jumeirah yang terletak 17km di selatan Dubai ini adalah salah sebuah hotel bertaraf 7 bintang yang terbaik di dunia. Hotel Burj Al Arab ini terkenal kerana seni binanya yang moden, mewah, berteknologi tinggi dan terletak di atas sebuah pulau buatan manusia.

Hotel Burj Al Arab ini mempunyai kira-kira 60 tingkat dan menempatkan sebanyak 202 bilik mewah serta 18 buah lif. Hotel mewah ini mempunyai beberapa kemudahan mewah seperti spa dua tingkat, dua gimnasium, dua kolam renang cantik, studio yoga, tapak helikopter mendarat dan restoran yang telah memenangi enam anugerah yang kelihatan seperti sebuah akuarium yang mengagumkan.

Tambahan lagi, Hotel Burj Al Arab ini mempunyai kawasan resepsi di setiap tingkat, Jacuzzi di setiap suite dan juga penangkutan mewah Rolls-Royce untuk mengambil dan menghantar anda ke lapangan terbang selain perkhidmatan butler yang tersedia 24jam untuk berkhidmat.

Harga bagi sebuah bilik di hotel ini bermula serendah RM 6200 hingga RM 125,000 mengikut pakej yang anda pilih. Pastikan anda mempunyai lebihan wang yang banyak selain harga bilik kerana hampir segalanya di sini adalah mahal.

Hotel Emirate Palace yang terletak di Abu Dhabi, UAE ini adalah sebuah hotel mewah 7 bintang yang mempamerkan budaya Arab melalui seni bina dan reka bentuknya. Hotel yang merupakan lambang kemegahan hebat ini mempunyai 394 bilik dan suite. Ia dikelilingi oleh taman seluas 85 ekar dan pantai persendirian seluas 1.3 km.

Emirate Palace yang merupakan antara hotel termahal pernah dibina ini mempunyai pelbagai kemudahan seperti kolam renang dengan pelbagai permainan taman tema air, gelanggang sukan, peralatan sukan air untuk dimainkan di pantai dan dua buah gimnasium.

Di samping itu, Hotel Emirate Palace juga mempunyai spa ekslusif dan butik-butik mewah untuk anda berbelanja. Untuk memberikan anda layanan istimewa sepanjang berada di sini, hotel ini mempunyai 1,300 orang kakitangan dari 58 negara yang berbeza.

Tujuan utama hotel ini dibina bukanlah untuk keuntungan tetapi lebih kepada sebagai lambang kemegahan. Harga sebuah bilik di hotel ini boleh didapati dengan serendah RM 3000 untuk tempahan awal bilik paling asas dan boleh mencecah sehingga lebih daripada RM 50,000 semalam, mengikut pilihan bilik.


Ini Sebab Mengapa Lagu "20/20" KRU Diharamkan Oleh RTM Satu Ketika Dahulu

Ramai daripada anda kenal dengan kumpulan rap popular satu ketika dahulu iaitu KRU, namun tak ramai yang pernah mendengar lagu yang bertajuk 20/20.

Pada tahun 1992, kumpulan rap popular KRU telah mengeluarkan album pertama mereka yang diberi tajuk "Canggih". Dan antara salah satu lagu di dalam album ini adalah 20/20.

Bagi yang tak tahu, lirik lagu rap 20/20 tersebut merujuk kepada hasil buah fikiran Perdana Menteri Malaysia, Tun Mahathir Mohamad pada tahun 1991 iaitu Wawasan 2020.

Pada tahun 1994, Buku Skrap Awas! oleh KRU telah dikeluarkan dan menyatakan bahawa Kementerian Penerangan Malaysia pada tahun telah mengharamkan 11 lagu daripada album Canggih pada tahun 1992.

Lagu-lagu tersebut tidak diharamkan daripada disiarkan atau didengarkan di semua stesen penyiaran Radio Televisyen Malaysia (RTM), termasuklah 20/20.

Walaupun tindakan RTM agak pelik seolah-olah mereka menentang Wawasan 2020, namun pengharaman lagu 20/20 berlaku disebabkan oleh perkara lain.

Punca sebenar lagu ini dan beberapa lagu yang lain diharamkan disebabkan oleh penggunaan bahasa yang tidak sepatutnya iaitu di antara Bahasa Melayu dan Bahasa Inggeris, atau bahasa rojak.

Jika dilihatkan kepada lirik lagu 20/20, tidak terlalu banyak bahasa rojak yang digunakan dan hanya boleh dilihat di bahagian korus. Namun ketegasan RTM dalam menjaga maruah Bahasa Melayu dan menapis serta mengharamkan lagu-lagu satu ketika dahulu adalah sangat tinggi.

Lagu daripada album Canggih KRU ini bukanlah satu-satunya yang digam, malah banyak lagi lagu yang diharamkan sebelum itu.

Pada tahun 1989, RTM telah mengharamkan 71 buah lagi dari 20 album tempatan hanya dalam 3 bulan pertama tahun itu. Terdapat beberapa punca pengharaman tersebut, termasuklah:

2. Disebabkan oleh masalah teknikal iaitu vow - 8 buah lagu

5. Disebabkan ciptaan dan gubahan yang tidak asli - 6 buah lagu

Nota: Kumpulan rock Ababil menjadi artis dengan lagu yang diharamkan terbanyak dalam senarai ini iaitu sebanyak 9 buah lagu. Hanya sebuah lagu sahaja yang diluluskan iaitu "Cinta Belum Berakhir".

16. Pancaran Laser (nyanyian Laser Ray / album Pancakara Di Cakerawala) - kerana nyanyian

17. Selembut Sutera (Steeler / Pancakara Di Cakerawala) - kerana nyanyian

18. Ilusi Fenomena Cinta (Hydra / Pancakara Di Cakerawala) - kerana nyanyian

19. Dunia atau Neraka (Saxo / Pancakara Di Cakerawala) - kerana nyanyian

20. Salam Rindu (Rhythm Machine / Pancakara Di Cakerawala) - kerana nyanyian

21. Angkara Manusia (A.S.K / Pancakara Di Cakerawala) - kerana nyanyian

29. Cik Cik Boom (nyanyian Melissa Saila) - kerana nyanyian & saduran

33. Kerana Dia Aku Rela (Melissa Saila) - kerana ciptaan/gubahan

35. Sengketa Damai (nyanyian Jefriddin & Norzie / album Jasamu Di Kenang Volume 2) - kerana nyanyian

36. Gurindam Jiwa (Jefriddin & Norzie / Jasamu Di Kenang Volume 2) - kerana nyanyian

37. Ikan Di Laut Asam Di Darat (Jefriddin & Norzie / Jasamu Di Kenang Volume 2) - kerana nyanyian

38. Terbuku Di Kalbu (L. Ramlie & Norzie / Jasamu Di Kenang Volume 2) - kerana nyanyian

39. Joget Malaysia (L. Ramlie & Norzie / Jasamu Di Kenang Volume 2) - kerana nyanyian

40. Gelora (L. Ramlie & Norzie / Jasamu Di Kenang Volume 2) - kerana nyanyian

48. Namamu Di Hatiku (nyanyian Moses Vadham) - kerana nyanyian

50. Mencari Cinta Yang Hilang (Moses Vadham) - kerana nyanyian

56. Keredaan (nyanyian Shima & The Boys) - kerana nyanyian

57. Kelkatu Gugur Sayapnya (Shima & The Boys) - kerana nyanyian

62. Tugu Cinta (instrumental / album Juara Lagu '88) - kerana "vow"

63. Kau Kunci Cintaku (Dalam Hatimu) (instrumental / Juara Lagu '88) - kerana "vow"

68. Hamba Yang Tak Tahu (nyanyian A. Ramlie) - kerana saduran


5 Bintang Bola Sepak Terkenal Yang Menyesal Kerana Tidak Menyertai Real Madrid

Real Madrid adalah sebuah kelab bola sepak gergasi Sepanyol yang sangat terkenal di seluruh dunia. Pasukan menggeruni mereka, pemain bola sepak ingin menyertai mereka. Namun, untuk bermain di Santiago Bernabeu dan memakai jersi Los Blancos bukanlah sesuatu yang mudah untuk dicapai. Senarai ini akan berkongsi mengenai penyesalan 5 orang pemain kerana tidak menyertai Real Madrid.

Totti menghabiskan seluruh kerjayanya di AS Roma dan sangat disayangi oleh peminat kelab bola sepak Itali itu. Lagenda bola sepak Itali ini sebenarnya pernah diberikan tawaran oleh 2 kelab gergasi Sepanyol, iaitu Barcelona dan Real Madrid untuk menjadi penyerang mereka. Namun kesetiaan beliau terhadap Roma membuatkan beliau terus bersama di sana sehingga bersara pada tahun 2017.

Ketika ditemuramah oleh Sky Sport Italia pada tahun 2012, Totti meluahkan, "Saya tidak pernah berfikir tentang wang, sekiranya begitu, saya sudah tinggalkan kelab ini ketika usia 26 tahun untuk ke Real Madrid dan Barcelona.

Walaubagaimanapun, selepas sebuah perlawanan di Santiago Bernabeu, beliau mendedahkan bahawa beliau menyesal kerana tidak menyertai kelab Los Blancos itu. Kata beliau, "Santiago Bernabeu adalah sebuah stadium yang menakjubkan. Real Madrid adalah satu-satunya penyesalan saya. Sungguh emosi sekali untuk menerima sambutan hangat. Ini adalah memori yang hebat buat saya."

Pirlo pernah bermain untuk Inter Milan, AC Milan dan Juventus. Lagenda Itali ini dengan mudah boleh menjadi sebahagian daripada Real Madrid, namun kasihnya kepada AC Milan membuatkan beliau terus kekal di San Siro. Kelab tersebut bagaimanapun melepaskan beliau selepas kontraknya tamat.

Pirlo kemudiannya berpindah ke Juventus dan memenangi 4 piala Seria A secara berturut-turut sebelum menyertai New York City FC di Major League Soccer (MLS). Dalam sebuah temuramah dengan Marca Plus, Pirlo mendedahkan:

"Pada tahun 2010, saya mampu untuk menjadi pemain Real Madrid. Capello adalah pengurus Los Blancos pada waktu itu, dan ramai pemain yang menghubungi saya dalam percubaan untuk memujuk dan meyakinkan saya untuk ke sana. Namun, saya masih di bawah kontrak dengan Milan, dan tiada apa yang dapat saya lakukan untuk meninggalkan kelab itu.

Selama 10 tahun berada di Milan, saya telah memenangi segalanya dan berasa gembira kerana bermain untuk 3 kelab bola sepak terbesar Itali. Saya berasa kecewa kerana tidak bermain untuk kelab yang hebat seperti Real Madrid."

Pavel Nedved adalah salah seorang bintang yang paling 'underrated' dalam sejarah sukan bola sepak dunia. Tidak ramai yang berbicara tentang bagaimana bintang Juventus ini memberi trauma kepada setiap bek kanan lawan dan mudah melepasi mereka.

Ketika ditemuramah oleh Sky Sports sesudah persaraannya, lagenda Czech Republic ini mendedahkan bahawa beliau menyesal kerana tidak bermain bersama Zidane di Bernabeu:

"Saya mempunyai kontrak dengan Juventus sehingga tahun 2006, dan saya mahu mengakhiri kerjaya saya pada ketika itu. Saya ingin terus kekal di Juventus sehingga tamat, namun bolehkah kelab ini membuat keputusan lain? Untuk ke Real Madrid? Ianya sudah terlambat. Saya berasa hampa kerana sesungguhnya saya ingin sangat bermain bersama Zidane di Real."

Steven Gerrard, seperti Totti, telah menolak beberapa tawaran demi untuk terus kekal di kelab impiannya sejak kecil. Bintang England ini pernah pada suatu masa membuat permintaan untuk berpindah ke Chelsea, namun kemudiannya bertukar fikiran untuk terus kekal di Liverpool. Tindakan beliau itu walaubagaimanapun dimaafkan oleh peminat setia The Reds.

Pemain tengah ini pernah sekali berpeluang untuk menyertai Real Madrid. Beliau memilih untuk kekal di Anfield namun kemudiannya meluahkan perasaan menyesal kerana tidak mencuba di La Liga. Menurut beliau:

"Terasa seperti disanjung untuk dikaitkan dengan kelab gergasi seperti Real Madrid. Saya mempunyai beberapa pilihan sepanjang kerjaya saya untuk menyertai Los Blancos, namun saya melawan godaan tersebut kerana berasa lebih dekat dengan kelab kampung halamannya.

Ianya adalah suatu perkara yang saya sesali, kerana tidak mencabar diri sendiri dan merasai perubahan bermain di negara lain. Namun begitu, saya akan lebih merasa menyesal meninggalkan kelab yang saya sayangi ini. Saya adalah seorang peminat tegar Real Madrid. Ianya adalah sebuah kelab yang istimewa."

Antara semua pemain bola sepak dalam senarai ini, Neymar adalah sedikit ganjil atas 2 sebab. Pertama, kesemua mereka menyatakan penyesalan mereka secara terbuka. Keduanya, kesemua mereka sudah bersara.

Penyesalan Neymar kerana tidak menyertai Real Madrid adalah laporan media sukan, dan bukannya luahan beliau sendiri. Sama ada betul atau tidak, hanya Neymar sahaja yang tahu. Menurut penyerang Brazil ini, beliau berasa tidak gembira dengan keputusannya menyertai Barcelona berbanding kelab pilihannya sejak kecil, iaitu Real Madrid.

Namun begitu, Neymar sebenarnya masih berpeluang untuk bermain bersama Los Blancos kerana beliau masih muda. Baru-baru ini terdapat beberapa laporan yang mengaitkan beliau dengan Real Madrid, dan menyebut bahawa beliau akan ke Bernabeu seboleh-bolehnya secepat mungkin. Mungkin ini berita gembira buat peminat seti Real Madrid?


Kisah Bagaimana Buah Nenas Jadi 'Topping' Untuk Pizza

Nenas pada pizza menimbulkan perbincangan besar di kalangan masyarakat. Mungkin kita di Malaysia tidak menyedari perkara ini, kerana kita sudah biasa menikmati pizza yang mempunyai nenas di atasnya.

Bagaimanapun isu 'nenas atas pizza' ini menjadi begitu hangat sekali di Iceland, sehinggakan presiden Iceland, Guðni Th. Jóhannesson mengeluarkan kenyataan mahu melarang penggunaan sebarang bentuk sebarang bentuk buah tropika seperti nenas dalam sebarang bentuk sebagai inti pizza pada tahun 2017.

Walaupun berseloroh, pendapat itu turut sama mendapat sokongan tukang masak terkenal, Gordon Ramsay. Ini memaksa individu yang bertanggungjawab mempopularkan 'nenas atas pizza' bangkit mempertahankan ciptaan beliau.

Nama individu itu Sotirios Panopulos, seorang lelaki berusia 83 tahun berketurunan Greek yang tinggal di Kanada.

Sotirios atau lebih mesra dengan gelaran 'Sam' meninggalkan negara asalnya untuk berhijrah ke Amerika Syarikat bersama adik-beradiknya pada tahun 1956. Ketika itu Sam berusia 20 tahun. Dalam perjalanan, mereka singgah di bandar Naples, Itali yang sangat terkenal dengan makanannya yang pelbagai. Ketika itulah dia menemui pizza buat kali pertama.

Perancangan asal mahu berpindah ke Amerika Syarikat berubah. Sam dan adik-beradiknya berhijrah ke sebuah pekan bernama Chatham yang terletak di Ontario, Kanada. Mereka membuka sebuah kedai makan di situ. Yang uniknya, hidangan yang mereka sajikan berbeza berbanding kedai-kedai lain.

Mereka menyajikan makanan Cina yang pada ketika itu kurang dikenali, masakan Sepanyol serta masakan tradisi masyarakat Greek. Selain itu, satu menu yang ada adalah pizza.

Walaupun pizza ketika itu boleh didapati masyarakat Kanada, pilihannya tidak banyak dengan inti yang ditawarkan kebanyakannya serupa. Jadi Sam mula bereksperimen dengan inti pizza yang boleh mereka tawarkan, dengan sosej, nasi, buah zaitun dan ikan masin menjadi percubaan mereka - hasil idea yang dicuri dari Naples.

Namun idea untuk meletakkan nenas pada pizza hanya datang beberapa tahun kemudian secara suka-suka.

Pada satu hari dalam tahun 1962, Sam dan adik-beradiknya cuba memikirkan bagaimana hendak memberikan variasi yang lebih segar pada menu mereka. Sam mendapat idea daripada citarasa pelanggan.

Ketika itu ramai yang gemar adunan rasa manis dan masam dalam kebanyakan hidangan makanan Cina mereka, merupakan hidangan paling laku di kedai mereka. Sam merasakan apa salahnya untuk cuba meletakkan sesuatu yang masam ke atas pizza. Untuk mendapatkan rasa masam dan manis itu, Sam cuba meletakkan beberapa kepingan nenas di atas pizza disertakan dengan daging, lalu pizza itu dibakar.

Setelah pizza itu masakm mereka mencuba sendiri 'pizza baru' itu dan mendapati pizza tersebut mempunyai sejenis rasa yang unik, belum pernah ada dalam menu mereka. Bagi menamakan menu baru pizza itu, Sam mengambil inspirasi daripada tin nenas yang digunakan.

Kisahnya, jenama nenas dalam tin yang digunakan semasa eksperimen itu adalah jenama 'Hawaiian' jadi mereka menamakan pizza itu pizza Hawaiian dan mula menjual pizza dengan nenas di atasnya. Pada mulanya, tidak ramai berani mencuba, tetapi lama-kelamaan peminat pizza hawaiian semakin diminati ramai kerana keunikannya.

Hasil kajian mencipta pizza Hawaiian tanpa sengaja yang popular hingga kini. Sam serta adik-beradiknya meneruskan perniagaan mereka sebelum menjual restoran yang telah mereka usahakan pada tahun 1980, bagi memulakan perniagaan baru.

Apa yang dikesalkan oleh Sam adalah kegagalan beliau untuk memfailkan paten hak cipta terhadap hasil ciptaan pizza itu. Apabila diajukan pertanyaan mengapa dia tidak terfikir untuk mendaftarkan diri sebagai pemegang paten, Sam tidak menyangka apa yang dia lakukan akan mencapai kesan yang dapat kita saksikan sekarang.

Selepas hasil ciptaannya dikritik Presiden Iceland pada awal 2017 secara berseloroh, dia mendapat sokongan Perdana Menteri Kanada sendiri, Justin Trudeau yang menyifatkan menu pizza dengan nenas di atasnya adalah menu tradisi masyarakat Kanada. Justin juga berkata orang Kanada sepatutnya berbangga pizza atas nenas dicipta di negara mereka.

Tidak lama selepas 'insiden nenas atas pizza' itu, Sam meninggal dunia pada 8 Jun 2017 secara tiba-tiba. Legasi Sam meninggalkan kita dengan sejenis hidangan pizza yang pada asasnya nampak macam tak kena - tetapi sekali dirasai, fuh terasa sekali nikmatnya.


17 Jenis Hidupan dan Serangga Lut Sinar Yang Sangat Unik

Teknik penyamaran adalah biasa bagi makhluk yang di muka bumi ini bagi melindungi diri daripada pemangsa. Sesetengah haiwan boleh menyerupai persekitaran mereka, sesetengah yang lain pula sememangnya dicipta tidak berwarna, atau kita kategorikan sebagai lut sinar (transparent).

Raja Binoculata atau 'big skate' adalah sejenis ikan pari yang mudah dijumpai dalam air cetek. Hidupan ini yang mempunyai wajah seolah-olah seperti manusia adalah tarikan popular di akuarium di seluruh dunia. Kulitnya yang sangat pucat mendedahkan organ dalamannya.

Hidupan laut dalam yang kelihatan seperti udang ini mungkin kecil (kebanyakannya tidak melebihi 1 inchi panjang), tetapi ianya sangat ganas. Phronima betina menyerang salps (hidupan laut yang juga transparent namun lebih besar), memakannya daripada dalam, meletakkan telur mereka di dalam bangkai tersebut.

Pertama kali ditemui beberapa tahun lalu, ikan berperut biru ini adalah sangat kecil, hanya beberapa milimeter panjang. Ikan spesis ini hanya hidup di Rio Negro, anak sungai terbesar di Sungai Amazon, dan hanya muncul pada waktu malam.

Hanya ditemui di Columbia, Bolivia, Peru dan Ecuador, rama-rama Glasswing ini mempunyai sayap besar yang telus. Rama-rama ini turut dikenali sebagai 'espejitos', sebuah perkataan Sepanyol yang membawa maksud cermin kecil. Serangga ini yang sudah dewasa selalunya akan berpindah untuk suatu jarak yang jauh.

Rama-rama jantannya yang dikenali sebagai 'lek' selalunya akan berkumpul untuk tujuan mempamerkan kehebatan masing-masing bagi mendapatkan pasangan untuk reproduksi.

Hidupan laut ini adalah sejenis ikan, dan bukannya buaya. Ikan lautan Antartik ini mempunyai darah yang tidak berwarna, dan merupakan satu-satunya vertebrata (bertulang belakang) yang tidak mempunyai sel darah merah dan haemoglobin (protein yang kaya dengan iron yang mengangkut oksigen merentasi sistem peredaran darah).

Sea angel, atau terjemahan bahasa Melayu, malaikat laut adalah sejenis lintah laut yang berkeliaran di kawasan perairan sejuk di Laut Artik. Dari segi fizikal, ianya kelihatan seperti kuda laut. Hidupan laut ini sebenarnya menjadi sumber inspirasi kepada watak Phione dan Manaphy di dalam Pokemon.

Sejenis ikan keli, class catfish adalah antara vertebrata yang paling telus (transparent) di planet. Kebanyakan organnya terletak berhampiran dengan kepala dan dengan menggunakan kanta pembesar, degupan jantungnya dapat dilihat dengan jelas.

Apabila cahaya menembusi badan ikan tersebut, ianya berupaya menghasilkan pantulan warna pelangi. Hidupan ini hidup di kawasan air aliran perlahan di Thailand, Malaysia dan Indonesia. Apabila mati, warnanya akan bertukar menjadi putih susu.

Lintah jernih, atau gaeotis flavolineata adalah sejenis gastropod yang cangkerang hijau cerahnya itu telah melalui evolusi dan menjadi kecil. Lintah ini terletak dalam kategori antara siput babi darat dan lintah.

Comb jelly, atau nama saintifiknya mnemiopsis leidyi mempunyai badan yang berlobak, satu atau dua ketebalan sel, berbentuk oval dan telus. Sesikat di sisinya menjadikan hidupan ini kelihatan sangat unik, menghasilkan cahaya pelangi yang bersinar apabila disentuh.

Sotong jenis ini boleh ditemui di dalam perairan terbuka tropika dan subtropika di seluruh dunia. Disebabkan ianya sangat jarang ditangkap, sama ada secara fizikal mahupun di dalam kamera, tidak banyak yang diketahui tentang sotong ini.

Tidak seperti sotong-sotong lain, sotong ini mempunyai mata yang memanjang yang kelihatan seperti terkeluar ke atas, mungkin bertujuan untuk memaksimakan cahaya malap daripada permukaan air.

Kumbang ini mempunyai cangkerang luar yang telus secara keseluruhannya, menyelubungi seluruh organ seperti buih, menjadikan fizikalnya sangat unik.

Udang ini kerap kali dibela di dalam akuarium. Habitat asalnya adalah di dalam air payau tanah lembap.

Ikan menarik ini mempunyai mata yang sangat sensitif kepada cahaya, dan sentiasa menghala ke atas bagi mengesan bayang-bayang mangsa. Mata ikan ini terletak di dalam kepalanya yang lut sinar dan berbentuk dom, membolehkannya untuk menangkap cahaya sebanyak mungkin. Organnya kelihatan seperti tumbuhan-tumbuhan di dalam pasu bunga.

Amfibia menakjubkan ini mempunyai bawah perut yang lut sinar kehijauan, membolehkan kita untuk melihat secara jelas organ-organ di dalam badannya. Saiznya agak kecil, sekitar 2 hingga 8 sentimeter, dan tinggal di hutan hujan di Amerika Tengah dan Amerika Selatan.

Organisme kecil ini bergerak melalui air dengan mengepam air merentasi badan gelatinnya, memakan phytoplankton dalam masa yang sama. Sea salps dewasa yang bersaiz sekitar 4 inci (10.2 sentimeter) selalunya akan berpaut bersama dan menghasilkan rantai bercahaya dengan panjang maksima kira-kira 15 kaki (4.6 meter).

Makhluk laut yang kelihatan seperti alien ini hidup di kedalam 2,750 meter, di lantai laut. Ia merangkak dengan menggunakan tentakelnya pada kelajuan 2 sentimeter setiap minit, sambil menyapu sedimen yang kaya dengan detritus ke dalam mulutnya.

Terdapat kira-kira 60 spesis sotong gelas di dalam keluarga Cranchiidae. Kebanyakan daripadanya adalah lut sinar, dan mempunyai organ bercahaya di bawah mata. Mereka bergerak secara menegak bagi mengurangkan penglihatan.


Top 10 Eksport Utama Malaysia Dan Jumlah Nilainya

Jika ditanyakan kepada anda, apakah eksport nombor satu negara kita, sudah tentu ramai yang akan menjawab petroleum. Ini disebabkan Malaysia sangat sinonim dengan sumber asli ini dan Petronas adalah sebuah syarikat yang sangat terkenal.

Namun, petroleum bukanlah produk eksport nombor satu Malaysia. Pada tahun 2017, Malaysia telah mengeskport produk yang bernilai RM935.39 bilion ke seluruh dunia.

Nilai ini melihatkan penurunan sebanyak 4.6% sejak tahun 2013 namun menunjukkan peningkatan sebanyak 15.9% dari tahun 2016 yang hanya mencapai jumlah eksport RM786.96 bilion.

Menurut sumber, produk eksport termasuk perkhidmatan mewakili 75.2% daripada jumlah pengeluaran ekonomi Malaysia, atau KDNK.

Dari perspektif benua, 70.6% daripada eksport Malaysia telah dihantar kepada sesama negara Asia manakala 11.2% telah dihantar kepada pengimport di Eropah.

Malaysia menghantar 10.9% lagi ke Amerika Utara dengan 4.2% memasuki benua Oceania (sebahagian besarnya Australia, New Zealand dan sedikit Papua New Guinea).

Benua yang menerima barangan eksport dari Malaysia yang paling rendah adalah Afrika, dengan kadar 2.2%.

Dengan anggaran populasi Malaysia pada tahun 2017 adalah seramai 31.62 juta orang, nilai RM935.39 bilion eksport ini memberikan kira-kira RM29,582 kepada setiap penduduk di negara kita.

Kadar pengangguran di Malaysia sehingga Disember 2017 adalah 3.3%, melihatkan penurunan sebanyak 0.2% dari tahun 2016 (3.5%).

iluminasi.com kongsikan 10 kumpulan produk eksport utama Malaysia pada tahun 2017, bersama nilai dan peratusan bagi setiap kategori mewakili dalam bentuk keseluruhan eksport.

1. Produk elektrik dan elektronik - RM343 bilion (36.7%, meningkat 16.1% dari tahun 2016)

2. Produk petroleum - RM71.99 bilion (7.7%, meningkat 24.1% dari tahun 2016)

3. Bahan kimia dan produk kimia - RM68.58 bilion (7.3%, meningkat 13.9% dari tahun 2016)

4. Minyak sawit - RM46.12 bilion (4.9%, meningkat 10.1% dari tahun 2016)

5. Gas asli cecair - RM40.46 bilion (4.3%, meningkat 19.2% dari tahun 2016)

6. Jentera, peralatan dan alat ganti - RM40.21 bilion (4.3%, meningkat 6.7% dari tahun 2016)

7. Pembuatan logam - RM38 bilion (4.1%, meningkat 12.2% dari tahun 2016)

8. Peralatan optik dan saintifik - RM32.43 bilion (3.5%, meningkat 11.3% dari tahun 2016)

9. Petroleum mentah - RM27.97 bilion (3%, meningkat 20.2% dari tahun 2016)

10. Produk getah - RM26.31 bilion (2.8%, meningkat 23% dari tahun 2016)

10 eksport utama Malaysia menyumbang kepada hampir empat perlima (78.6%) daripada nilai keseluruhan eksport dan ekonomi Malaysia dilihatkan berada di landasan yang baik kerana menunjukkan peningkatan yang agak ketara bagi semua kategori barang eksport.

Bahan api galian termasuk minyak adalah yang paling pesat berkembang dalam kalangan 10 kategori eksport di atas, meningkat sebanyak 25.44% dari 2016 hingga 2017 yang dipacu oleh jualan minyak dan gas petroleum Malaysia yang terus meningkat.

Mengikut di belakang di tempat kedua adalah keuntungan sebanyak 25.43% untuk getah dan barang-barang yang diperbuat daripada getah, diikuti oleh barangan kimia pelbagai yang naik 18.3% dari tahun sebelumnya.


5 Lokasi Tamadun Lama Yang Masih Wujud dan Menjadi Misteri Hingga Kini

Sehingga kini, rahsia alam sebenarnya masih banyak yang belum mampu diterokai oleh manusia apatah lagi apabila melibatkan tamadun-tamadun lama.

Walaupun zaman sekarang manusia mempunyai kebolehan dari segi teknologi yang gah, ada ketikanya memang ada situasi di mana kita belum cukup mahir atau cukup maju untuk faham setiap perkara yang kita kaji. Apatah lagi apabila kita yang merasakan zaman sekarang cukup moden, hanya mampu menganga melihat depan mata bukti-bukti jauhnya kemampuan kita dengan kebolehan tamadun-tamadun lama.

Berikut adalah lima lokasi di seluruh dunia, yang masih lagi menyimpan misteri dan sehingga kini - gagal untuk dibongkarkan apa rahsia disebalik kehebatan tamadun-tamadun lama ini.

Pumapunku atau Puma Punku merupakan sebuah binaan kompleks kuil atau monumen yang terletak di Tiwanaku, bahagian barat negara Bolivia. Binaan ini dianggap antara lokasi paling misteri pernah ditemui kerana cara binaan ini dibuat, mempunyai tahap ketepatan yang sangat-sangat mengagumkan.

Berada pada ketinggian 12,800 kaki dari aras laut, Pumapunku menempatkan banyak binaan yang sukar untuk digambarkan kerana mempunyai bentuk geometri yang sangat-sangat halus hasilnya. Pendapat paling popular mengatakan Pumapunku dibina sekitar tahun 536, namun ada juga pendapat mengatakan lokasi tersebut berusia jauh lebih tua daripada dapatan kajian.

Kajian moden mendapati binaan Pumapunku dibina bertujuan untuk menjadi penanda masa dengan menggunakan cahaya matahari. Bagaimanapun sehingga kini persoalan bagaimana masyarakat Tiwanaku zaman dahulu mempunyai kemampuan membina binaan yang secara matematiknya, tidak ada cacat cela belum dapat dijawab. Hasil kerja mereka - sama seperti hasil pertukangan yang dapat kita hasilkan dengan peralatan yang ada sekarang.

'Plain of Jars' merupakan sebuah tapak megalitik yang terletak di pekan Phonsavanh, Laos; terletak betul-betul di kawasan pergunungan rendah Xiangkhoang. Di sini tidak terdapat binaan-binaan yang mengagumkan seperti di Pumapunku, tetapi lapangan ini menempatkan beberapa lokasi artifak, dengan setiap satunya menempatkan di antara satu hingga 400 balang besar setinggi 1 ke 3 meter.

Tidak dapat dipastikan siapakah pembina balang-balang ini dan apa kegunaannya. Bagaimanapun, hasil kajian yang dijalan mendapati terdapat kesan tulang dan gigi manusia yang dibakar, dijumpai dalam balang-balang yang ada.

Penyelidik berpendapat balang-balang yang dianggarkan berusia lebih 2000 tahun ini digunakan dalam upacara kematian masyarakat di situ, menjadi 'peti' kepada mereka yang telah meninggal dunia. Ada yang percaya balang-balang itu dibina untuk dijadikan tempat memeram arak beras bagi kegunaan sambutan perayaan. Ada juga pendapat mengatakan, balang itu digunakan sebagai takungan air. Sehingga kini, perkara ini masih menjadi misteri. (rujukan)

Lembah Teotihuacan merupakan sebuah tapak kuil lama era Meso-Amerika yang terletak tidak jauh daripada Mexico City, Mexico. Teotihuacan dikatakan dibuka pada abad pertama lagi dan pernah menjadi antara bandar terbesar dunia, dengan populasi lebih 125,000 orang penduduk.

Teotihuacan membawa makna 'lokasi di mana Tuhan dicipta' berdasarkan kepercayaan masyarakat di situ, mempunyai rekaan bandar yang sangat terancang dengan menjadikan beberapa buah kuil sebagai pusat bandar mereka. Terdapat dua buah piramid besar yang menjadi pusat masyarakat mereka serta sebuah piramid lebih kecil yang menjadi kuil menyembah Dewa Quetzalcoatl.

Bagaimanapun, berikutan ketiadaan rekod serta sebarang petunjuk, tidak diketahui siapa pengasas bandar ini dan apa yang menyebabkan bandar besar ini dibiarkan begitu saja. Kajian untuk mengenalpasti siapakah pemerintah Tiotihuacan tetap diteruskan dan penyelidik berpendapat, misterinya dapat dirungkaikan sekiranya setiap pelusuk piramid yang ada berjaya diterokai. (rujukan)

Monumen Yonaguni berkemungkinan besar tidak dapat dilawati majoriti kita. Ini kerana monumen misteri ini berada di dalam lautan, berada di lokasi selatan Pulau Ryukyu, Jepun. Sehingga ke hari ini, belum diketahui adakah corak-corak binaan yang wujud di dasar lautan ini ciptaan manusia atau sebenarnya terbentuk disebabkan fenomena alam semulajadi.

Monumen Yonaguni ditemui pertama kali pada tahun 1986 oleh penyelam-penyelam yang mahu mengkaji jerung kepala tukul, yang banyak berkeliaran di sana. Setelah mendapati wujud 'binaan-binaan' ini, satu pasukan penyelidik diberikan tanggungjawab untuk mengkaji formasi yang terbentuk.

Formasi binaan ini dibuat daripada pasir dan lumpur yang keras, dipercayai menggunakan elemen yang telah ada di sana sejak 20 juta tahun lalu dan setiap satu formasi bercantum dengan dasar lantai laut. Formasi yang terbentuk mempunyai saiz yang besar serta rupa geometrik tertentu, seperti bentuk tiang, dinding, bintang, bentuk huruf L dan beberapa bentuk lain, termasuklah sebuah yang menyerupai bentuk kura-kura.

Baalbek adalah sebuah bandar purba yang kini terletak di utara Beirut, Lebanon. Lokasinya berada dalam kawasan yang dikenali sebagai Lembah Beqaa dan dianggarkan sudah wujud sejak tahun 9000BCE. Ini bermakna binaan yang ada di sini dianggarkan sudah berusia lebih 10 ribu tahun lamanya.

Apa yang mengagumkan berkenaan binaan-binaan di sini terutamanya kuil gergasi yang ada adalah misteri bagaimana masyarakat zaman dahulu membinanya. Tiang-tiang yang menyokong binaan monolith gergasi itu dianggarkan mempunyai lebih 100 tan dengan dindingnya saja mencecah 300 tan. Belum diketahui bagaimana batu-batu besar ini dibawa ke sini dan apa pula proses mendirikannya.

Selain itu, kewujudan dua buah bongkah batu besar yang dinamakan sebagai Batu Baalbek, menimbulkan tanda tanya bagaimana batu tersebut diangkut masyarakat dahulu ke lokasi pembinaan. Setiap satu bongkah batu dianggarkan mempunyai berat 900 tan yang mustahil untuk manusia mampu mengangkatnya. (rujukan)


Bagaimana 88,000 Tan Sampah United Kingdom Boleh Ada Di Malaysia?

Penyiasatan oleh divisyen Greenpeace mendapati sampah-sampah harian, yang dieksport dari Britain sebagai barangan kitar semula - rupannya dihantar untuk dibuang di tapak pelupusan haram yang dibuka di Malaysia.

Laporan itu adalah susulan satu pendedahan yang dilakukan Agensi Alam Sekitar UK atau Environment Agency (EA) berkenaan penipuan yang berlaku dalam sistem eksport sampah kitar semula, yang sebenarnya tidak pun dikitar semula.

Hasil laporan EA tersebut pihak pembangkang United Kingdom mengutuk penyelewengan itu, serta menggesa agar reformasi ke atas sistem kitar semula UK diperkenalkan.

Eksport sampah kitar semula dari UK ke Malaysia meningkat, selepas kerajaan China bertindak melarang kemasukan bahan tersebut ke negara mereka. Bagaimanapun, lambakan produk khasnya daripada plastik yang terlalu tinggi menyebabkan sistem kitar semula yang diamalkan di Malaysia gagal menguruskan sisa buangan dengan baik.

Siasatan oleh pihak Greenpeace mendapati kebanyakan produk yang dijual di pasaraya UK boleh ditemui dalam longgokan sampah setinggi 10 kaki, yang memakan keluasan hampir 3 ekar. Tapak pelupusan itu yang lokasinya dikelilingi ladang sawit, terletak di pekan Jenjarom, Selangor.

Bungkusan produk-produk yang ditemui bukan saja melibatkan produk UK malahan beberapa negara Eropah lain, seperti Sepanyol, Perancis, Jerman, Ireland,Jepun dan juga Australia. Tarikh luput produk pula didapati masih baru, menandakan produk itu baru saja dibuang.

Selain itu, penemuan banyak beg kitar semula pihak berkuasa UK yang dikoyakkan membuktikan kempen kitar semula yang dijalankan UK hanyalah mitos yang enak untuk dicanang. Penduduk setempat didapati telah membuat aduan berkenaan kilang pelupusan itu, berikutan asap yang dilepaskannya berkemungkinan membahayakan kesihatan.

Siasatan wakil Greenpeace di Klang, bandar yang menjadi pintu keluar masuk import eksport Malaysia juga menemui sebuah rumah kedai kosong, yang dijadikan markas pembahagian sampah ini secara rahsia. Bungkusan sampah yang disahkan berasal daripada Eropah dan Britain ditemui, dengan sebahagian besarnya cuba dibakar bagi melindungi operasi mereka.

Situasi sama turut ditemui di Ipoh, Perak apabila sebuah lokasi didapati turut sama menjalankan operasi serupa, dengan beg plastik dari UK seperti jenama Tesco, serta bungkusan-bungkusan dari Australia dilonggokkan dalam longgokan setinggi 20 kaki.

Masyarakat UK mewujudkan sistem insentif dan memberikan subsidi 60 pound untuk setiap 1 tan plastik. Walaupun begitu, jumlah plastik yang dieksport keluar untuk dilupus di negara-negara luar khasnya negara Asia dua kali ganda tinggi jumlahnya berbanding jumlah yang dikitar semula.

Daripada Januari hingga Ogos 2018, UK mengeksport keluar 88,000 tan sampah plastik ke negara kita - hampir suku daripada jumlah keseluruhan sampah plastik di sana. Itu baru UK, belum dicampurkan dengan sampah dari negara lain. Untuk tempoh enam bulan pertama tahun 2018 sahaja, negara kita menjadi tuan rumah kepada 150,000 tan sampah dari Amerika Syarikat.

Tidak dapat dipastikan kenapa sampah yang sepatutnya diproses di UK boleh sampai ke Malaysia. Majoriti pihak yang didakwa menafikan perkara ini berlaku malahan menyalahkan sistem kitar semula yang dikatakan kompleks, sehingga mampu menyebabkan penyelewengan berlaku pada peringkat kontraktor yang dilantik kerajaan UK.

Dengan menggunakan dron untuk memantau tapak-tapak yang terlibat di Jenjarom, tinjauan mendapati wujud hampir 54 buah tapak pelupusan sampah dalam kawasan seluas 3 km persegi di Jenjarom sahaja. Daripada 54 yang ada, dianggarkan hanya 13 mempunyai kelulusan beroperasi.

Persatuan penduduk yang terjejas serta wakil daripada Persatuan Alam Sekitar Kuala Langat telah pun melakukan laporan berkali-kali, sehinggalah pada Oktober lalu kilang-kilang haram ini berjaya ditutup ekoran serbuan yang dilakukan. Bagaimanapun, penduduk berpendapat operator kilang haram itu hanya bertindak menutup operasi mereka di situ dan mencari tapak baru di daerah lain di mana larangannya tidak terlalu ketat.

Mereka yang pernah cuba melaporkan aktiviti haram ini mengakui pernah diganggu dan diberikan amaran oleh pengusaha-pengusaha kilang haram, menyebabkan ramai yang memilih untuk berdiam diri.

Pada 16 Oktober, Kementerian Tenaga, Teknologi, Sains dan Alam Sekitar mengumumkan penggantungan lesen kelulusan bagi pengusaha mengimport masuk sampah plastik dari luar, selain daripada larangan ke atas import masuk sampah ke dalam negara kita. Setakat ini belum diketahui adakah langkah ini benar-benar berkesan atau tidak dalam menghalang masalah ini, yang bakal menjadi masalah besar sekiranya dibiarkan begitu saja.

Artikel ini adalah terjemahan dan olahan semula laporan 'UK household plastics found in illegal dumps in Malaysia' yang diterbitkan oleh Unearthed Greenpeace pada 21 Oktober 2018.


Gaji Besar Pemain Bola Sepak : Fantasi atau Mimpi Ngeri?

Ketika aku membesar di Brixton, aku dapati hanya ada tiga pilihan utama dalam hidup aku berdasarkan apa yang berlaku pada orang lain; terus menganggur, ke penjara atau mati muda.

Ramai orang di sekeliling aku sudah lenyap. Ramai ditembak atau ditikam semasa pergaduhan. Majoriti lelaki dewasa sekeliling aku ramai lebih banyak menghabiskan masa dalam penjara. Aku tak pernah terfikir tentang duit semasa mahu jadi pemain bola sepak. Semuanya bermula dengan minat. Bagaimanapun, apabila cita-cita sudah menjadi realiti, aku mula sedar tahap kewangan yang lebih baik boleh menukar nasib kami sekeluarga.

Kami datang dari keluarga susah. Ayah aku seorang jurutera elektrik dan ibu aku setiausaha. Aku tinggal di kawasan perumahan kos rendah yang komunitinya agak terbuka dengan dadah. Dadah mudah diperolehi asalkan kita tahu dengan siapa kita bertanya.

Ketika aku mula menjadi pemain bola sepak professional, aku dihubungi ramai individu yang tak pernah bertegur dengan aku selama ini.

Mereka bertanya khabar, berminat mengetahui apa aku buat dan macam-macam lagi pertanyaan tentang hidup aku. Ayah menasihatkan aku, agar berhati-hati kerana mereka semua punya niat lain berbaik dengan aku.

Rakan baik aku mula mengambil dadah jenis kokain, tetapi kemampuan kewangannya terbatas. Atas sebab ketagihan, dia mula meminta duit daripada aku. Aku nafikan permintaan dia kerana aku tahu dia akan membelanjakan duit itu untuk dadah. Berang dia permintaannya aku tolak.

Tak lama selepas itu, aku terdengar kisah yang disampaikan kenalan aku - kawan karib aku sendiri sudahpun merancang mahu menculik salah seorang ahli keluarga aku untuk dijadikan tebusan. Nasib baiklah dia bermulut celupar, menceritakan rancangannya pada ramai orang lain membolehkan aku membawa keluarga ke tempat lain.

Aku ingat jelas hari itu. Ketika itu aku baru bermain enam perlawanan. Sedang berada di gimnasium bersenam, Jamie Redknapp, bekas pemain tengah Liverpool yang ketika itu bersama aku di Tottenham datang kepada aku. Dia berkata aku patut gembira, esok hari gaji pertama aku.

Dia kata jangan terkejut dengan gaji yang bakal aku terima. Tak berkesan pun pesanan dia. Aku memang terpinga-pinga menerima gaji pertama aku. Jumlahnya lebih daripada gaji ayah aku setahun.

Malam itu aku tak dapat tidu kerana merasakan apa yang berlaku seakan mimpi.

Buat pertama kali dalam hidup, aku boleh buat apa saja aku nak buat selama ini. Aku mampu membantu emak ayah, adik, rakan-rakan. Bila dikenang kembali, ketika itu pemain remaja seperti aku sangat berisiko kerana menerima pendapatan yang sangat lumayan tiba-tiba.

Aku tidak tahu apa patut aku lakukan, jadi aku buat apa yang aku nak lakukan. Aku keluar membeli kereta, sebuah Mercedes C-Class dan seutas jam tangan Cartier.

Ketika di Turki bersama pasukan England bawah 20 tahun, Jermain Defoe (penyerang England) menunjukkan aku beberapa barangan kemas yang baru dia beli. Aku tak berlengah dan terus memesan beberapa barangan ketika itu juga. Gaji aku bulan itu, separuh daripadanya habis dalam masa dua minggu sahaja.

Situasi aku menjadi lebih buruk kerana ketika itu, aku dikelilingi mereka yang sentiasa bersetuju dengan aku.

Rakan aku yang nampak keburukan tabiat aku berbelanja tanpa berfikir memilih untuk diam, segan dengan aku atau tidak mahu mencari pasal.

Apabila aku lihat kembali, alangkah baiknya sekiranya mereka membuka mulut menegur aku. Usia muda memang mampu membuatkan kita buat keputusan tanpa berfikir. Apatah lagi bila kita muda dan duit bukan lagi satu masalah.

Tak dapat aku nafikan duit menjadi tujuan utama sesetengah pemain yang aku kenal, berbanding karier atau kejuaraan. Zaman sekarang lagilah, terlalu ramai pemain muda yang cukup sekadar puas gembira hidup mewah. Tidak serius dalam kerjaya di atas padang dan latihan.

Aku pernah lihat pemain muda lain dengan selamba membakar helaian duit sambil angkuh berkata duit bukan masalah padanya. Ketika kami muda, bersendirian serta berjauhan dari keluarga, kami mudah bosan. Rakan aku di Tottenham Hotspurs ramai memilih untuk menghabiskan masa di kasino atau kelab tarian bogel. Pernah ada seorang kenalan aku habis £15,000 (RM82 ribu) gaji sebulan dia dalam masa sehari tanpa sebarang pulangan.

Duit yang banyak pada usia mentah memang mampu membuatkan ramai pemain muda leka, sehingga kita lupa asal-usul kita. Walau bagaimanapun, dengan duit yang aku terima itu, hidup aku mula berdepan risiko-risiko yang sebelum itu tak pernah ada.

Pada satu malam, aku berada di dalam kereta seorang diri di kawasan perumahan asal aku bercakap di telefon. Datang dua orang kenalan aku buat-buat hendak berbual. Siapa sangka malam itu aku dirompak orang yang aku kenali?

Masalahnya, oleh kerana mereka ahli komuniti di situ juga, bagi menutup mulut aku - aku diugut untuk tidak membuat laporan kalau mahu keluarga aku terus selamat. Bagaimana rasanya pulang ke tempat asal kita dan terpaksa berasimilasi dengan individu-individu yang pernah merompak kita, sehingga kita terpaksa berlakon macam tak ada apa berlaku?

Apatah lagi kita sedar mereka tidak segan untuk mengugut ahli keluarga kita hanya semata-mata mahu melindungi jenayah yang mereka lakukan. Apa yang aku lihat dengan mata aku sendiri bukan sekadar lelaki yang menyasarkan pemain bola sepak sebagai mangsa.

Golongan wanita pun turut sama. Ibarat musang berbulu ayam, wanita-wanita yang sebenarnya menyimpan motif jahat akan berlakon berminat dengan pemain-pemain yang aku kenal. Aku tahu beberapa orang pemain liga perdana Inggeris yang telah diperdayakan - mereka diajak pulang ke rumah gadis-gadis tersebut sebelum diserang beberapa orang lelaki yang memang menunggu mangsa. Gadis-gadis itu digunakan sebagai umpan.

Pada aku, walaupun aku pernah lalai dengan wang, syukurlah lama-kelamaan aku sedar aku tak mahu hilang 'kehidupan normal' aku sebelum itu. Aku mahu boleh balik ke rumah, beli makanan, melepak dengan kawan dan bersantai di mana aku suka tanpa ada pihak cuba mengambil kesempatan terhadap aku.

Bagaimanapun, bila kita dah mencapai tahap pemain professional liga perdana Inggeris, tak boleh nak dielak yang kita akan menjadi sasaran pihak-pihak tertentu; cuma persoalannya, sejauh mana kita akan terkena?

Bagi aku kehidupan sebagai pemain memang sukar. Aku sentiasa dalam dilema berikutan kemampuan kewangan aku. Banyak mulut yang akan mempersoalkan kenapa aku tak mahu pulang ke kampung.

Rakan lama aku menganggap aku lupa daratan. Sayangnya bila aku pulang - aku takut aku jadi mangsa rompakan kawan.

Rohan Anthony Ricketts adalah seorang pemain tengah England yang memulakan karier bersama kelab Arsenal, sebelum mencapai kemuncak karier bersama pasukan Tottenham Hotspurs.

Pernah mewakili pasukan kebangsaan England pada peringkat bawah 20, karier bola sepak beliau membawa Rohan mengembara ke seluruh dunia, menyertai liga di Hungary, Moldova, Jerman, India, Thailand, Hong Kong dan Bangladesh. Kini Rohan bermain dalam liga semi professional League 1 Ontario di Kanada.

Artikel ini adalah terjemahan daripada artikel 'The Diary of a Pro Footballer: The Truth About Footballers and Money' yang diterbitkan pada tahun 2013.


7 Syarikat Automotif Paling Bernilai Di Dunia

Pada tahun 2017, stok Tesla Inc mencapai sasaran, melepasi pembuat kereta mewah Jerman BMW dalam permodalan pasaran dan memanjat tangga senarai pembuat kereta paling bernilai di dunia.

Tesla adalah unik dalam kalangan kebanyakan pembuat kereta yang setaraf dengannya di mana majoriti permodalan pasarannya datang dari unjuran masa depan dan bukannya pengeluaran semasa.

Namun, Tesla masih mencari arah tuju yang betul dan ketinggalan di belakang pesaing-pesaing yang lain dari segi nilai syarikat. iluminasi.com kongsikan 7 pembuat kereta paling bernilai di dunia ketika ini.

Tesla menghantar kumpulan pertama Model 3 pada musim panas yang lalu, namun jauh tersasar daripada sasarannya.

Walaupun Ketua Pegawai Eksekutifnya, Elon Musk, telah mensasarkan pengeluaran 1,500 Model 3 pada suku ketiga dan dijual dengan kadar 5,000 unit seminggu menjelang akhir tahun 2017, Tesla hanya berjaya menjual 1,764 unit Model 3 sepanjang tahun 2017.

Tesla melaporkan sebanyak negatif RM17.2 bilion dalam aliran tunai bebas pada 2017 kerana ia terus melabur dengan begitu banyak bagi meningkatkan infrastruktur pengeluaran.

Visi Elon Musk untuk mengubah industri automotif sangat mengagumkan, namun dakwaan pengurus dana lindung nilai (hedge fund), David Einhorn, bahawa pelabur terpedaya dengan dengan Elon Musk, adalah benar.

Tidak seperti syarikat kereta lain, Tesla berdagang berlandaskan harapan dan bukannya prinsip.

General Motors kembali mendahului Tesla dari segi permodalan pasaran, mengakhiri peloporan oleh Tesla sebagai syarikat automotif terbesar di Amerika Syarikat.

Kereta elektrik penuh, Chevrolet Bolt EV GM telah dinamakan sebagai Kereta Terbaik Tahun 2017 oleh Motor Trend dan merupakan pesaing terdekat Model 3 keluaran Tesla dari segi harga berpatutan dan jarak jauh ketika ini.

Walaupun menunjukkan prestasi positif melalui model Bolt EV, beberapa pelabur tetap berasa ragu-ragu terhadap prospek jangka panjang GM. GM telah mengatasi pertumbuhan Standard & Poor's 500 sebanyak 10 mata peratusan sejak tiga tahun lepas.

Pembuat kereta dari Jepun ini terkenal dengan model popular seperti Civic, Accord dan CRV. Walaupun mencipta rekod dengan menjual 5.02 juta unit kereta pada 2017, namun permodalan pasaran Honda hanya meningkat sebanyak 1.8% dalam tempoh tiga tahun yang lalu.

Mungkin para pelabur prihatin dan bimbang bahawa syarikat ini akan terlambat ke era beradaptasi dengan industri automotif yang sentiasa berubah.

Perisikan Business Insider telah mensasarkan bahawa lebih daripada 20 juta unit kereta tanpa pemandu akan berada di atas jalan pada tahun 2020, tetapi Honda hanya menyasarkan untuk menlancarkan model tanpa pemandu mereka pada tahun 2025.

Syarikat pembuat kereta gergasi Jerman, BMW, adalah salah satu pengeluar kereta mewah yang paling berjaya di dunia. Pada tahun 2017, BMW melaporkan jualan global sebanyak 2.09 juta unit kereta, naik 4.2% berbanding 2016.

Walaubagaimanapun, stok BMW bergelut dengan trend yang sama dengan pembuat kereta terkemuka lain. Permodalan pasaran syarikat ini turun sebanyak 16% dalam tempoh tiga tahun yang lalu.

BMW melakukan kesilapan dalam permulaan era kereta elektrik dengan melancarkan model i3 dan i8 pada tahun 2013 dan 2014.

Sejak itu, BMW telah "ketinggalan dalam pembuatan kereta elektrik", kata pengurus dana Union Investment, Ingo Speich pada tahun lepas.

Daimler, pemilik jenama Mercedes-Benz yang sangat mewah, adalah pembuat kereta Jerman terbesar yang menjual kira-kira 3.3 juta unit kenderaan di seluruh dunia tahun pada tahun 2017.

Seperti semua pembuat kereta terkemuka lain, permodalan pasaran Daimler sedang menuju ke arah yang salah iaitu turun 26% dalam tiga tahun yang lalu.

Tesla mungkin membawa konsep teknologi kereta tanpa pemandu ke dalam kesedaran arus perdana tetapi model sedan Mercedes-Benz S-Class 2014 Daimler akan sentiasa menjadi pilihan sebagai sebagai kereta pertama untuk memaparkan keupayaan memandu dengan mod tanpa pemandu.

Daimler juga telah banyak melabur dalam pemanduan elektrik dan pemegang saham pelaburan berharap ia akan memberikan pulangan dalam dekad yang akan datang.

Pembuat kereta Jerman, Volkswagen menjual 10.7 juta unit kenderaan pada tahun 2017, peningkatan sebanyak 4.3% dari 2016.

Ini menandakan perubahan yang bermakna bagi syarikat itu kerana reputasi Volkswagen telah merosot pada tahun 2015 apabila Agensi Perlindungan Alam Sekitar AS mendedahkan syarikat itu telah menipu dalam ujian pelepasan sejak tahun 2008.

Pada bulan Mac, Ketua Pegawai Eksekutif Matthias Muller mengakui bahawa walaupun dia gembira untuk memberitahu para pelabur bahawa mereka sepatutnya harus bertenang, namun jenama Volkswagen sedang bergelut untuk mencari jalan untuk pulih.

Pemulihan ini seolah-olah berkuat kuasa sepenuhnya sekarang, dengan saham meningkat 25% pada tahun 2017.

Dengan permodalan pasaran (market cap) melebihi RM800 bilion, Toyota Motor Corp (TM) dari Jepun merupakan syarikat automotif terbesar di dunia, kira-kira empat kali ganda saiz Tesla.

Toyota tidaklah kebal terhadap kelemahan keseluruhan dalam saham automotif legasi dan hanya menunjukkan peningkatan kurang daripada 1 peratus dalam tiga tahun yang lalu.

Dan walaupun Prius adalah model hibrid yang paling laris dalam sejarah, Toyota telah ketinggalan di belakang peneraju pasaran dalam teknologi kereta elektrik.

Pada akhir tahun 2016, syarikat itu melantik Akio Toyoda sebgai Ketua Pegawai Eksekutif untuk memimpin bahagian kereta elektrik yang baru terbentuk dalam usaha untuk melakukan kebangkitan semula kegemilangan Toyota.


5 Sungai Terpanjang di Dunia

Kita semua tahu sungai terpanjang di negara kita adalah Sungai Rajang, yang terletak di Sarawak.

Sungai sepanjang 563 km itu mengalir bermula daripada Pergunungan Iran yang terletak di kawasan sempadan Malaysia-Indonesia, melalui Kapit sebelum berakhir di Laut China Selatan. Walaupun angka 563 km dilihat panjang bagi negara kita, sekiranya dibandingkan dengan sungai-sungai terpanjang dunia, Sungai Rajang jauh lebih kerdil.

Tahukah anda lima sungai terpanjang di dunia? Berikut adalah lima sungai terpanjang di dunia yang telah ditemui dan disahkan setakat ini.

Merentasi sempadan dua buah negara, gabungan empat buah sungai ini iaitu Sungai Yenisei, Sungai Angara yang merentasi kawasan Siberia, Sungai Selenge dan Sungai Ider mempunyai panjang sejauh 5,539 km jaraknya.

Mengikut peratusan, empat sungai yang bersambung ini, 97% daripadanya terletak di Russia dengan hanya 2.9% panjangnya berada dalam negara Mongolia. Jalinan sungai ini adalah sumber air terbesar yang mengalir ke lautan Artik.

Merentasi 31 buah negeri dalam Amerika Syarikat serta dua negeri dalam Kanada, ketiga-tiga buah sungai layak untuk diambil sebagai satu jalinan yang panjang berikutan titik pertemuan ketiga-tiga sungai. Sungai Missouri bertemu dengan Sungai Mississippi di bandar St.Louis. Sementara Sungai Missouri pula bertemu dengan Sungai Jefferson di pekan Montana.

Pada mulanya, jalinan sungai ini dijadikan sempadan pembahagian wilayah sebelum kawasan-kawasan ini disatukan dan sungai-sungai ini mula menjadi salah satu elemen paling penting sistem pengangkutan yang membolehkan perkembangan bandar-bandar di Amerika Syarikat. Gabungan tiga sungai ini mempunyai jarak sejauh 6,275 km.

Sungai Yangtze mencatatkan rekod menjadi satu-satunya antara sungai terpanjang di dunia yang hanya mengalir dalam satu negara sahaja. Terkenal sebagai sungai terpanjang Asia, kawasan pinggir sungainya menjadi penempatan ramai populasi masyarakat China. Sungai Yangtze mempunyai panjang sejauh 6,300 km.

Ketika ini, Sungai Yangtze turut menempatkan beberapa pusat aktiviti China, dengan projek empangan air untuk jana kuasa hidroelektrik terbesar dunia iaitu Empangan Three Gorges yang terletak berdekatan dengan pekan Sandouping, Huabei. Malangnya, pembinaan empangan tersebut menimbulkan beberapa masalah pada kondisi Sungai Yangtze berikutan hakisan dan masalah mendapan yang timbul, sehingga menyebabkan bencana banjir mula menimpa kawasan-kawasan sekitar Sungai Yangtze.

Turut sama dianggap sebagai sungai terpanjang di dunia, berikutan perbezaan cara pengiraan serta pendapat pelbagai pihak - jalinan Sungai Nil-Sungai Kagera mempunyai panjang sejauh 6,853 km keseluruhannya. Airnya mengalir melalui 11 buah negara di Afrika; Tanzania, Uganda, Rwanda, Burundi, Congo-Kinshasa, Kenya, Ethiopia, Eritrea, Sudan Selatan, Sudan dan Mesir.

Menjadi pusat tamadun orang Mesir sejak dahulu lagi, pembukaan empangan pada tahun 1970 mengubah tahap kesuburan tanah di sepanjang sungai, menyebabkan perubahan besar pada aktiviti pertanian terpaksa dilakukan. Sungai Kagera yang terletak di Burundi melimpah masuk ke Tasik Victoria, tasik terbesar benua Afrika.

Sungai terpanjang di dunia berdasarkan panjangnya yang mencecah 6,992 km, Sungai Amazon menyumbangkan 20% sumber air ke laut di seluruh dunia, serta sumber pengeluaran air terbesar di dunia. Merentasi tiga buah negara yang terletak di Amerika Selatan iaitu Brazil, Colombia dan Peru - Sungai Amazon menjadi asas pembukaan beberapa bandar besar masyarakat zaman dahulu.

Pada mulanya, pengkaji tidak menemui sumber asal air Sungai Amazon, meletakkannya di tempat kedua lebih pendek berbanding Sungai Nil tetapi penemuan sumber air Sungai Nil yang datang daripada Gunung Nevado Mismi, yang terletak dalam banjaran Andes pada tahun 2014 memanjangkan panjang Sungai Amazon, menjadikannya sungai terpanjang di dunia.


Ini Warna Mata Paling "Rare" Di Dunia

Ini adalah salah satu soalan yang mana ia sepatutnya mempunyai jawapan yang mudah, namun apa yang berlaku adalah sebaliknya. Sebenarnya, terdapat beberapa perdebatan mengenai warna mata paling jarang di dubia.

Hal ini sebahagiannya disebabkan oleh "jarang" itu sendiri boleh menjadi istilah relatif, kerana sesuatu warna mata itu mungkin sangat jarang di bahagian tertentu dunia namun sangat biasa di bahagian lain.

Dan walaupun bukti saintifik sangat sukar diperolehi, namun kita boleh konklusikan bahawa terdapat beberapa warna adalah paling jarang dimiliki di dunia.

Dan warna mata yang paling jarang dimiliki di seluruh dunia adalah warna hijau. Ia sering disebutkan bahawa hanya 2% daripada penduduk dunia memiliki mata berwarna hijau, walaupun sukar untuk menentukan dari mana angka itu berasal.

Jika angka itu tepat, 2% dari 7.6 bilion populasi dunia memberikan jumlah seramai 152 juta orang yang memiliki mata berwarna hijau.

Jika anda tak dapat bayangkan berapa ramai 152 juta orang, bayangkan bahawa jumlah ini melebihi jumlah penduduk Rusia. Dan jika difikir sejenak, jumlah ini tidaklah sedikit yang membuatkan ia jarang.

Namun, ia bukan menunjukkan bahawa warna mata ini tidak istimewa, hanya bergantung kepada di mana ia berada.

Di kebanyakan bahagian di dunia, hampir semua orang memiliki rambut hitam dan mata coklat, menjadikan warna hijau sangat jarang ataupun seperti tak wujud langsung.

Mata hijau kadang kala disalahertikan dengan mata hazel, yang mana mempunyai dua warna iaitu coklat dan hijau di dalamnya.

Untuk membezakannya, anda perlu berada di tempat dengan pencahayaan semula jadi (di luar pada siang hari), dan lihat mata anda berbanding seseorang yang anda tahu memiliki mata hijau, hazel, atau coklat.

Perbezaan ketara akan dapat dilihat di antara mata hijau dan hazel.

Mata hijau paling biasa ditemui di Eropah Utara dan Tengah walaupun ia juga boleh ditemui di Eropah Selatan serta Asia Barat.

Seperti yang telah disebutkan sebelumnya, rambut dan mata coklat dominan di kebanyakan rantau, walaupun terdapat beberapa negara di mana adalah menjadi perkara biasa untuk memiliki mata berwarna hijau berbanding mata coklat.

Sebagai contoh, di Ireland dan Scotland, 86% daripada penduduknya memiliki mata biru atau hijau, dan di Iceland, 89% wanita dan 87% lelaki mempunyai mata biru atau hijau.

Dalam kalangan orang Amerika Eropah, mata hijau adalah warna paling biasa di kalangan orang-orang Celtic atau keturunan Jerman. Mata hijau juga sangat cenderung untuk dimiliki oleh wanita.

Dan walaupun ia paling biasa ditemui di Eropah Utara dan Tengah, namun orang dari mana-mana bangsa pun boleh mempunyai mata hijau.

Ini mungkin mengecewakan bagi sesetengah orang, namun mata violet atau mata berwarna merah tidak berlaku secara semula jadi pada manusia.

Walaubagaimanapun, sesetengah mata boleh kelihatan berwarna ungu di bawah keadaan pencahayaan atau solekan tertentu.

Pelakon Elizabeth Taylor terkenal dengan matanya yang berwarna ungu, walaupun pada hakikatnya dia hanya mempunyai mata yang sangat biru yang boleh kelihatan seperti ungu bergantung kepada pencahayaan.

Mereka yang menghidap albinisme, keadaan yang menyebabkan kekurangan atau rendahnya tahap pigmen dalam kulit, rambut, dan mata, kadang-kala kelihatan seperti memiliki mata berwarna ungu atau mata merah.

Mata berwarna amber (jingga kekuningan) juga antara yang sangat jarang ditemui, sekurang-kurangnya sama jarang dengan warna hijau atau mungkin lebih jarang.

Kebanyakan orang tidak pernah bertemu dengan orang yang memiliki mata berwarna amber sepanjang hidup mereka.

Mata amber boleh dijelaskan sebagai jingga kekuningan, emas, atau coklat kemerahan dan warna tembaga. Ia juga boleh mengandungi sedikit warna kelabu keemasan.

Sesetengah sumber mengatakan bahawa ini mungkin disebabkan oleh peningkatan kehadiran pigmen yang dikenali sebagai lipochrome (juga dikenali sebagai pheomelanin).

Mata amber sering dirujuk sebagai mata serigala kerana warna emas dan kekuningan yang kuat dengan warna tembaga yang mirip dengan yang dilihat pada mata serigala.

Selain serigala, warna mata amber juga boleh ditemui pada haiwan lain seperti anjing, kucing domestik, burung hantu, helang, merpati dan ikan.

Bertentangan dengan kepercayaan popular, mata hitam sebenarnya tidak wujud. Sesetengah orang yang mempunyai banyak melanin di mata mereka mungkin kelihatan mempunyai mata hitam bergantung kepada keadaan pencahayaan.

Namun, ia tidak benar-benar hitam tetapi lebih kepada coklat yang sangat gelap.

Warna mata lebih rumit daripada kelihatannya, kerana ia ditentukan oleh pelbagai faktor dan boleh bergantung pada tahap tertentu dalam keadaan, terutamanya pencahayaan.

Genetik menentukan berapa banyak pigmen yang terdapat dalam iris mata anda.

Sehingga 16 gen berbeza memainkan peranan dalam menentukan warna mata walaupun terdapat dua gen utama yang mempunyai pengaruh yang paling kuat.

Melanin adalah pigmen yang paling biasa dan ia terdapat pada mata, rambut, dan kulit. Terdapat beberapa jenis melanin, termasuk pheomelanin (yang kelihatan lebih merah dan kuning) dan eumelanin (yang cenderung kelihatan coklat dan hitam).

Anda mungkin perasan bahawa tiada pigmen biru atau hijau yang disebutkan, bermakna tak ada pigmen hijau atau biru pada mata.

Hanya terdapat satu jenis pigmen sahaja iaitu melanin dan ia bergantung kepada sumber yang lain. Jadi, bagaimanakah pigmen yang hanya menghasilkan warna coklat mampu membuatkan mata kelihatan biru atau hijau?

Jawapannya adalah separuh daripada warna mata bergantung kepada apa yang ada di dalam mata, dan separuh lagi bergantung kepada pencahayaan.


Sejarah Dan Kisah Kejayaan Starbucks Sebagai Kedai Kopi Utama Dunia

Starbucks Coffee, nama yang tidak asing lagi bagi masyarakat dunia, termasuklah yang ada di Malaysia. Kopinya yang segar dengan aroma yang enak sememangnya menjadi kegemaran ramai. Namun, adakah anda tahu bagaimana syarikat kedai kopi ini bermula? Siapakah yang bertanggungjawab menaikkan nama Starbucks sehingga dikenali ramai? Teruskan membaca untuk mengetahui dengan lebih lanjut.

Umum tahu bahawa Starbucks Corporation adalah syarikat kedai kopi terbesar di dunia. Sehingga tahun 2016, Starbucks memiliki lebih daripada 28,000 rangkaian kedai merentasi 76 buah negara di seluruh dunia, di mana 13,000 daripadanya adalah di Amerika Syarikat. Dari segi statistik, Starbucks berjaya menjana pendapatan sekitar $USD21.1 bilion untuk tahun 2015 sahaja, yakni 10 kali ganda lebih banyak berbanding pencabar terdekatnya, Costa yang hanya menjana $USD1.8 bilion.

74 peratus daripada pendapatan Starbucks diperolehi daripada jualan minuman, manakala sejumlah 19 peratus lagi adalah daripada penjualan barangan makanan termasuklah muffin, sandwich dan lain-lain. Sehingga September 2018, Starbucks mempunyai seramai 300,000 pekerja, di mana sekitar 157,000 daripadanya bekerja di Amerika Syarikat.

Starbucks sebenarnya diasaskan oleh 3 orang bekas pelajar University of San Francisco iaitu Jerry Baldwin, Zev Siegl dan Gordon Bowker. Pelan awal mereka adalah untuk menjual biji kopi berkualiti tinggi bersama dengan peralatan pemanggang kopi, namun sama sekali tidak menyangka syarikat mereka itu bakal mencapai sebuah kejayaan yang luar biasa.

Kedai kopi Starbucks yang pertama telah dibuka pada 30 Mac 1971 di Seattle, Washington. Kedai tersebut terletak di 2000 Western Avenue, dan hanya menjual biji kopi dan peralatan berkaitan sehingga tahun 1976. Mereka kemudiannya berpindah ke 1912 Pike Place Market di mana mereka mula menjual kopi espresso pada tahun 1986.

Pada tahun 1981, Howard Schultz buat pertama kalinya memasuki kedai Starbucks. Pengalaman pertamanya merasai kopi Starbucks yang enak membuatkan beliau ingin mengetahui lebih lanjut tentang syarikat tersebut. Tahun berikutnya, beliau menyertai Starbucks sebagai seorang pekerja biasa.

Pada tahun 1983, Howard telah mengembara ke Itali dan berasa tertarik dengan kedai kopi di sana, yang mempunyai suasana yang indah, membuatkan pengalaman menghirup segelas kopi menjadi lebih romantis. Pengalaman tersebut memberi idea yang bakal mengubah hidupnya, iaitu untuk membawa budaya kedai kopi Itali pulang ke Amerika Syarikat.

Sekembalinya ke Amerika Syarikat, beliau memulakan perniagaan kedai kopinya sendiri, iaitu Il Giornale. Pada Ogos 1987, beliau telah membeli Starbucks daripada pemilik asal, melalui bantuan kewangan daripada para pelabur tempatan. Howard secara agresifnya telah mengembangkan perniagaan tersebut dengan membuka lebih banyak outlet di luar Seattle.

Sehingga tahun 1989, Starbucks mempunyai sebanyak 46 kedai, dan perlu memanggang sehingga 2 juta pound (sekitar 907000 kilogram) kopi setahun demi memenuhi permintaan pelanggan. Disebabkan populariti Starbucks yang semakin meningkat dengan pantas, Howard merasai tekanan untuk membuka lebih banyak outlet secepat mungkin bagi memenuhi permintaan yang ada.

Sehingga tahun 1992, Starbucks memiliki lebih daripada 135 outlet dan menjana pendapatan tahunan sehingga $USD72 juta. Tahun yang sama, Howard membuka Initial Public Offering (IPO) bagi Starbucks di dalam NASDAQ Stock Exchange demi untuk meningkatkan lebih banyak pelaburan awam sebagai salah satu strateginya untuk berkembang dengan lebih pantas.

Nilai pasaran syarikat tersebut telah dianggarkan sekitar $USD271 pada waktu itu, dan Howard telah menjual sebanyak 12 peratus saham syarikatnya pada nilai USD25 juta bagi mengumpul lebih banyak dana untuk menggandakan jumlah outletnya untuk 2 tahun berikutnya.

Pada tahun 1996, Starbucks akhirnya berjaya menembusi pasaran antarabangsa (di luar Amerika Utara) dengan membuka outlet pertamanya di Tokyo, Jepun dan kemudiannya dalam tahun yang sama di Singapura.

2 tahun berikutnya, Starbucks telah membeli sebuah syarikat yang berpangkalan di United Kindom, iaitu Seattle Coffee Company dengan harga $USD83 juta. Mereka menukar nama kesemua 65 outlet syarikat tersebut kepada Starbucks dan memulakan kemasukan kedai kopi tersebut ke pasaran United Kingdom.

Sekali lagi pada tahun 2003, Starbucks telah membeli Torrefazione Italia dan Seattle's Best Coffee dengan bayaran bernilai $USD72 juta. Pengambilalihan ini memberi outlet tambahan sebanyal 150 kedai kepada Starbucks. Pada tahun 2007, Starbucks telah membuka outlet pertamanya di Rusia.

Pada tahun 2012, Starbucks telah membeli sebuah syarikat kedai minuman teh, Teavana pada harga $USD620 juta. Sehingga tahun 2013, Starbucks mula mensasarkan pasaran seluruh dunia dengan fokus baharu untuk membuka lebih banyak outlet di negara-negara di Asia Selatan dan Amerika Selatan.

Starbucks bukan sahaja terkenal dengan minuman kopi yang bervariasi, malah mereka turut dikenali dengan produk-produk lain seperti sandwic, pastri, bekas minuman dan sebagainya.

Bermula dengan menjual biji kopi sejak tahun 1970an, kini Starbucks memperolehi keuntungan berbilion dolar setahun hasil kebijaksaan Howard Schultz dalam mengaplikasikan strategi perniagaan yang berkesan demi memenuhi permintaan pelanggan.

Mungkin suatu hari nanti akan ada anak Malaysia yang bakal berjaya di peringkat antarabangsa melalui perniagaan berasaskan minuman dan makanan? Kita tunggu dan lihat.


8 Artifak Purba Paling Tua Pernah Ditemui

Arkeologi bermula sejak tamadun awal yang mana ingin tahu tentang masa lalu. Ahli sejarah Yunani Herodotus (abad ke-5 SM) adalah orang pertama yang secara sistematik mempelajari tentang masa lalu dan mungkin orang yang pertama meneliti artifak.

Sejak itu, ahli arkeologi telah menemui ribuan artifak dari pelbagai sejarah manusia yang berlainan. iluminasi.com kongsikan 8 artifak yang paling tua pernah ditemui di dunia mengikut kategori (instrumen, alat, ukiran).

Patung Venus dari Hohle Fels adalah patung tertua yang menggambarkan tubuh badan manusia. Ia adalah "patung Venus" yang tertua dan berusia kira-kira 35,000 - 40,000 tahun yang lalu.

Ia ditemui pada tahun 2008 di gua Hohle Fels oleh pasukan arkeologi yang diketuai oleh Nicholas J. Conard. Pasukan ini menemui beberapa artifak kuno lain, termasuk alat tertua di dunia seperti dalam senarai di bawah.

Sejak penemuan itu, terdapat banyak perdebatan mengenai angka usia patung ini, dengan Nicholas Conard mencadangkan bahawa ia adalah mengenai "seks, [dan] pembiakan."

Dia menambahkan bahawa ciri-ciri wanita yang dibesar-besarkan dari patung itu sebagai "gambaran yang sangat kuat dari intipati wanita. "

Patung Löwenmensch adalah karya seni kiasan yang tertua di dunia. Ia adalah arca gading seekor singa yang berbadan manusia, yang berusia antara 35,000 hingga 40,000 tahun.

Arca ini pertama kali ditemui pada tahun 1939 oleh ahli geologi Otto Völzing di gua Hohlenstein-Stadel, tetapi permulaan Perang Dunia II menyebabkan penyelidikan gua ditangguhkan.

Serpihan patung telah dilupakan selama lebih dari 30 tahun di Muzium Ulm, sehinggalah ahli arkeologi Joachim Hahn mula menggabungkannya semula.

Lebih banyak kepingan artifak itu ditemui pada tahun 1962 dan ia telah ditambah pada patung yang dihasilkan semula oleh Joachim.

Pada tahun 2009, penggalian lebih lanjut telah dijalankan dan lebih banyak serpihan telah ditemui. Hari ini, patung itu hampir dipulihkan sepenuhnya dan dipaparkan di Muzium Ulm.

Menurut saintis, seruling tulang yang ditemui di Gua Geissenkloesterle di Jerman adalah alat muzik tertua yang pernah ditemui di dunia. Penyelidik menggunakan teknik "Pentarikhan radiokarbon" untuk menentukan bahawa seruling ini berusia di antara 42,000 hingga 43,000 tahun.

Seruling ini dibuat daripada tulang burung dan gading besar, berasal dari budaya arkeologi Aurignacian, yang dikaitkan dengan manusia moden terawal di Eropah.

Alat ini mungkin digunakan untuk rekreasi atau ritual keagamaan. Seruling ini lebih tua dari pemegang rekod sebelumnya, yang terdapat di gua Hohle Fels yang terkenal di Jerman, yang bertarikh 35,000 tahun yang lalu.

Manik cangkerang dari Gua Skhul di Israel dianggap sebagai barang perhiasan tertua yang pernah dihasilkan oleh manusia. Dua manik dari Skhul ini telah wujud sekurang-kurangnya 100,000 tahun yang lalu dan manik ketiga dari Oued Djebbana di Algeria berusia lingkungan 35,000 hingga 90,000 tahun.

Menurut ahli arkeologi yang mempelajari mengenai cengkerang, siput yang menghasilkan cengkerang adalah dari laut, yang berjarak 3.5 kilometer jauhnya dari Skhul.

Ini bermakna bahawa manik-manik mempunyai kepentingan budaya kerana orang-orang yang menghasilkannya terpaksa mengembara jauh untuk mengumpulnya.

Penemuan manik-manik itu menunjukkan bahawa tingkah laku manusia moden (hiasan peribadi, seni, muzik, dan lain-lain) berkembang lebih awal dalam sejarah manusia daripada yang disangkakan.

Tapak arkeologi Gua Blombos berada di bawah projek penggalian sejak tahun 1992 dan sejak bertahun-tahun, mereka telah menemui pelbagai jenis artifak.

Salah satu penemuan terbaru mereka pada tahun 2008 adalah sebuah studio pembuatan cat yang terdiri daripada dua toolkit yang wujud sejak 100,000 tahun dahulu.

Para penyelidik menemui bekas campuran merah seperti cat yang tersimpan dalam dua cengkerang abalone.

Mereka juga mendapati oker (tanah liat berwarna), tulang, arang, batu tukul, dan batu panggang yang mereka percaya telah digunakan oleh Homo sapiens awal untuk mencipta cat.

Walaupun penyelidik tidak tahu apa tujuan penggunaa cat itu, namun mereka tahu bahawa orang pada zaman itu menggunakan batu kuartzite untuk mengisar ocher ke bawah dan menggabungkannya dengan minyak dari sumsum tulang yang dipanaskan.

Ditemui di: Tersebar di serata Afrika, Asia dan Eropah, yang tertua ditemui di Afrika

Kapak tangan acheulean digunakan hampir dalam semua sejarah manusia yang paling awal. Alat ini dipercayai telah mula dihasilkan oleh Homo erectus sekitar 1.76 juta tahun yang lalu dan digunakan sehingga Zaman Batu Tengah (300,000 - 200,000 tahun yang lalu).

Kapak tangan ini dinamakan bersempena tapak arkeologi St. Acheul di Perancis di mana alat ini pertama telah ditemui pada akhir 1860-an.

Kapak tangan Acheulean tertua ditemui di tapak arkeologi Kokiselei 4 di Kenya dan bertarikh kira-kira 1.76 juta tahun lalu. Kapak tangan paling tua yang ditemui di luar Afrika adalah berusia sekitar 900,000 tahun dan dijumpai di 2 buah gua di Sepanyol.

Sehingga kertas penyelidikan pada tahun 2015 diterbitkan, alat batu Oldowan yang terdapat di Gona, Ethiopia dipercayai alat batu tertua yang pernah dijumpai. Alat ini bertarikh sekitar 2.6 juta tahun yang lalu.

Penyelidik tidak pasti siapa yang membuat alat dari Gona kerana tiada fosil ditemui berhampiran artifak tersebut.

Alat ini mungkin dibuat oleh Australopithecus garhi, spesies hominid yang ditemui kira-kira 55 kilometer di selatan Gona, berhampiran tulang binatang yang menunjukkan tanda-tanda penyembelihan yang mencadangkan tujuan penggunaan alat ini.

Alat Oldowan ini pertama kali ditemui oleh ahli arkeologi terkenal, Louis Leakey, pada tahun 1930-an. Alat ini dianggarkan berusia kira-kira 1.8 juta tahun.

Alat yang diperbuat daripada batu yang ditemui di Lomekwi 3, tapak arkeologi di Kenya, adalah artifak tertua di dunia. Alat batu ini berusia 3.3 juta tahun, sebelum manusia muncul.

Walaupun para penyelidik tidak pasti siapa nenek moyang kita yang awal membuat alat itu, penemuan ini menunjukkan bahawa nenek moyang kita mempunyai keupayaan mental untuk membuat alat sebelum setiap ahli keluarga manusia dilahirkan.


Mengapa Kita Menyebut 'Hello' Apabila Menjawab Telefon?

Abad ke-19 adalah masa yang sangat menarik buat inovasi dan teknologi. Pada era inilah Thomas Edison, seorang pencipta yang prolifik memperkenalkan manusia dengan mentol lampu. Ketika era yang sama, adik beradik Wright berjaya menghasilkan kapal terbang enjin yang pertama, dan tidak lupa juga sumbangan Alexander Graham Bell yang mencipta telefon.

Perkataan 'Hello' sebenarnya sudah lama digunakan sebelum telefon dicipta lagi. Menurut kamus Merriam-Webster, perkataan seperti 'hail' dan 'hollo' digunakan sebagai isyarat memberi salam, dan terdapat bukti yang direkodkan mengenai penggunaannya sejak Zaman Pertengahan (abad ke-5 hingga ke-15) lagi.

Menurut kamus bahasa Inggeris Oxford, perkataan 'hullo' mula muncul pada awal tahun 1800an, dan digunakan untuk menarik perhatian atau sebagai seruan kejutan, contohnya, "Oh, hullo, apa yang kita tengah buat ni?".

Setibanya 1874, iaitu tahun telefon dicipta, teknologi tersebut tidak mengambil masa yang lama untuk popular dalam kalangan masyarakat. Sehingga tahun 1878, salah satu daripada direktori telefon telah dicetak di New Haven, Connecticut.

Walaupun Graham Bell telah dikreditkan dengan penciptaan telefon, sebenarnya George Coy lah yang bertanggungjawab mengadaptasikan teknologi tersebut kepada umum, dengan menghasilkan rangkaian telefon di beberapa lokasi bagi membolehkan panggilan dibuat merentasi kawasan. Sebelumnya, telefon hanya digunakan secara peribadi melalui talian terus.

Direktori telefon yang pertama, yang diterbitkan oleh District Telephone Company of New Haven, hanya mempunyai nama 50 orang pelanggan yang direkodkan di dalamnya, di mana mereka lebih suka bercakap dengan operator telefon dahulu, yang kemudiannya akan menyambungkan panggilan tersebut.

Apabila penggunaan telefon semakin popular, cara untuk menjawab panggilan kini menjadikan persoalan. Bell memilih untuk menggunakan terma pelayaran iaitu 'Ahoy', dan menurut laporan Wired, perkataan ini sebenarnya memang digunakan pada awalnya.

Antara lain yang digunakan adalah 'Adakah saya mendapat anda' dan 'Awak di sanakah', namun menurut laporan New York Public Library, sambungan telefon pada awalnya diletakkan di tempat terbuka dan sedikit bising, jadi penggunanya perlu menjerit ke satu sama lain untuk bercakap.

Beberapa sumber memberi kredit kepada Thomas Edison, sebagai individu yang mencadangkan penggunaan perkataan 'Hello' bagi ucapan menjawab telefon. Edison menulis kepada Presiden Central District and Printing Telegraph Company of Pittsburgh iaitu David, "Rakanku David, saya rasa tidak perlu kita gunakan loceng panggilan kerana Hello! boleh didengari sehingga 10 ke 20 kaki jauhnya. Apa pendapat kamu?"

Ianya tidak mengambil masa yang lama untuk perkataan hello menjadi kebiasaan ramai. New York Times melaporkan bahawa manual tahun 1878 untuk penggunaan telefon awam (seperti yang dihasilkan oleh George Coy) memberi 2 pilihan menjawab telefon, yang lebih formal adalah 'Apa yang dikehendaki?', dan yang lebih ringkas, sekadar 'Hello'.

Sehingga tahun 1880, hello menjadi pilihan ramai dan sangat popular sehinggakan Mark Twain (penulis terkenal) menggunakan terma tersebut di dalam komik jalurnya yang dipanggil 'A Telephonic Conversation'. Komik tersebut merupakan rekod pertama penggunaan perkataan hello dalam bentuk penulisan.

Pada tahun 1877, seperti yang disebut di dalam laporan New York Times, Edison berjaya menemui prinsip rakaman bunyi apabila beliau menyebut 'Halloo!' ke dalam corong fonograf (rakaman tersebut masih wujud sehingga hari ini). Beliau amat menggemari perkataan hello, yang digunakan untuk setiap eksperimen bunyinya.

Perkataan hello sudah lama wujud dalam bahasa Inggeris, malah sebelum ianya digunakan oleh Edison untuk eksperimen bunyi lagi. Namun, kita perlu memberi kredit kepada Edison kerana melazimkan terma tersebut kepada umum bagi tujuan memberi salam melalui telefon. Alexander Graham Bell tidak menyukai konsep tersebut dan terus menggunakan 'Ahoy' untuk seumur hidupnya.


10 Kopi Paling Mahal Di Dunia

Kopi adalah antara minuman pemberi tenaga popular yang paling disukai di seluruh dunia. Kejayaan rangkaian kedai kopi seperti Starbucks membuktikan segalanya.

Statista.com menyatakan bahawa pasaran global untuk kopi segera dijangka melebihi RM151 bilion pada tahun 2020 dan anda mungkin salah satu sebab untuk pertumbuhan ini yang sangat pesat ini.

Terdapat banyak sebab mengapa kopi popular di seluruh dunia, bukan sekadar mitos kopi dan legenda di sebalik asal-usul minuman ini.

Pertama, minuman ini telah diterima oleh kebanyakan agama dan digunakan secara meluas apabila alkohol diharamkan.

Kopi juga mengandungi kafein yang merangsang minda dan deria serta mempunyai aroma indah yang memberi tenaga kepada otak.

Kedai kopi telah menjadi pusat yang popular untuk temu janji, mesyuarat, dan aktiviti sosia. Malah kedai kopi telah menjadi tempat tradisional untuk interaksi sosial di tempat-tempat seperti Milan, Greece, Austria, dan Timur Tengah.

Dan walaupun sesetengah kopi dijual dengan harga tak masuk akal, masih ramai yang sanggup membelinya. iluminasi.com kongsikan 10 kopi paling mahal di dunia.

Kopi ini mempunyai rasa yang hebat dan unik. Ia berada dalam kalangan kopi paling mahal di dunia kerana diperbuat daripada pelbagai jenis bahan yang jarang ditemui.

Di samping itu, kopi ini mengalami kekurangan bekalan yang bermaksud kebanyakan penjual menggunakan campuran 10% kopi Kona dan 90% lagi adalah kopi murah.

Untuk menikmati pengalaman kopi Hawaii yang sebenar, pastikan anda membeli dan menggunakan 100% kopi Kona.

Kopi Finca Los Kapal ditanam di ladang di El Salvador oleh keluarga Sergio Ticas Yeyes. Kopi ini memenangi tempat kedua dalam Piala Kecemerlangan 2006 dan tempat ke-enam pada tahun 2011.

Perisa popular termasuklah rasa gula merah dan jeruk dengan karamel. Walaupun harganya agak tak masuk akal, namun banyak pencinta kopi sanggup membelanjakan wang bagi mendapatkan kopi yang menyegarkan ini.

Minuman dari Starbuck ini telah mengatasi minuman yang juga dihasilkan oleh mereka sebelum ini (Quadriginoctuple Frap) dengan harga RM197 segelas.

Menurut mereka yang pernah menikmati minuman ini, rasa Quadriginoctuple Frap ini adalah berbaloi dengan harganya kerana anda akan berasa bertenaga dan terangsang selepas meminum minuman eksotik ini.

Kelebihan kopi ini adalah ia mempunyai rasa seperti buah dan manis. Ia ditanam berhampiran dasar pergunungan Mantiquera di Brazil dan pengeluarannya bermula lebih dari 100 tahun yang lalu.

Kopi berharga ini digilai oleh sebilangan besar orang di seluruh dunia. Mereka tertarik dengan rasa minuman lazat ini kerana ia diperbuat daripada bahan-bahan berkualiti termasuklah buah-buahan yang lazat.

Kopi ini ditanam di pergunungan gunung Blue Jamaica di ketinggian kira-kira 1,524 meter. Kawasan ini sering ditaburi hujan lebih, oleh itu bekalan air di sini sangat abanyak.

Biji kopi ini diproses di sini selepas dipungut dan dihantar ke tempat lain. Minuman ini mempunyai rasa yang ringan yang tidak berasa pahit. Ia sangat popular di Jepun yang merupakan salah satu pengimport terbesar jenama ini.

Napoleon Bonaparte, seorang pemimpin tentera yang sanfgat hebat adalah peminat kopi ini dan menanamnya di pulau St Helena, memberikan nama kepada kopi ini.

Sejak itu, kopi ini terus berkembang ke seluruh dunia. Pulau ini terletak di tengah-tengah Lautan Atlantik, kira-kira 1,931 kilometer dari pantai barat Afrika.

Oleh itu, kos pengangkutan adalah sangat tinggi yang merupakan salah satu sebab kepada harganya yang sangat mahal. Walau bagaimanapun, pencinta jenama ini bersedia untuk mengeluarkan wang yang banyak kerana minuman itu mempunyai rasa karamel yang berkualiti tinggi, dengan sedikit rasa sitrus.

Kopi ini dihasilkan di Indonesia oleh luwak Asia. Haiwan ini mengambil ceri kopi dan melakukan proses penapaian semasa ia melalui usus dan dihadam. Kemudian, biji kopi ini akan dibuang bersama-sama najis lalu dipungut dan diproses.

Rasa lazat kopi ini adalah kerana enzim yang dirembes oleh luwak semasa pencernaan. Oleh it, kopi luwak juga dikenali sebagai kopi civet. Harga kopi ini boleh mencecah RM1,460 sekilogram.

Kopi ini telah memenangi pelbagai anugerah tempat pertama dalam pertandingan kopi di seluruh dunia sejak beberapa tahun yang lalu. Ia ditanam di lereng Gunung Baru di Panama di kawasan yang diteduhi oleh pokok jambu batu.

Hidangan yang jarang ditemui ini menawarkan pengalaman sekali dalam seumur hidup untuk para pencinta kopi dengan rasa yang hebat dan rasa yang diperkaya.

Dalam satu acara lelongan, kopi ini dijual dengan harga RM3,200 sekilogram.

Kopi Finca El Injerto sangat mahal kerana ia diperbuat daripada biji kopi yang jarang ditemui dan sangat kecil. Kualiti bijirin biji kopi ini bertambah baik dengan cara membasuhnya dalam satu saluran lalu dipecahkan sebanyak dua kali.

Walaupun harganya boleh mencecah RM4,565 sekilogram, namun kopi ini masih digemari oleh peminat kopi di seluruh dunia.

Kopi gading hitam ini diperbuat daripada biji kopi Arabica oleh Black Ivory Coffee Company di Thailand. Sama seperti kopi civet, ia dihasilkan melalui gajah yang memakan biji kopi Arabica dan memprosesnya semasa penghadaman.

Asid perut haiwan ini memecahkan protein biji kopi ini dan memberikan rasa yang kuat kepada minuman kopi ini.

Kopi Black Ivory sangat sukar ditemui dan mahal kerana hanya sebilangan kecil biji kopi ini boleh didapati dalam satu-satu masa. Anda perlu membelanjakan kira-kira RM200 untuk secawan kopi gading hitam ini yang menjadikannya kopi termahal di dunia.


Realiti Sebenar Kerjaya Pemain Bola Sepak Professional Yang Jarang Diperkatakan

Apabila disebut 'pemain bola sepak professional' - gambaran yang akan ada dalam minda kita adalah pemain-pemain yang hidup dengan mewah serta memiliki kenderaan-kenderaan yang sukar dimiliki pihak lain. Bagaimanapun realitinya tidaklah seindah yang dikatakan, kerana bagi majoriti pemain lain - mereka sebenarnya berdepan realiti atau hakikat yang berbeza dengan apa yang kerap kali dijual dalam kaca televisyen.

Dalam satu kajian yang dijalankan oleh badan persatuan pemain bola sepak seluruh dunia iaitu FIFPro melibatkan lebih 14,000 orang pemain dari lebih 54 buah negara pada tahun 2016, mendapati hampir 60 peratus pemain sebenarnya menerima pendapatan bulanan dibawah RM8316.

Apa yang lebih menyedihkan, 4 daripada 10 pemain pernah atau sedang mengalami masalah pembayaran gaji, dalam tempoh dua tahun karier mereka sebelum kajian dilakukan. Perkara ini diburukkan lagi dengan keenganan sesetengah untuk percaya terlalu banyak kelab bola sepak di seluruh dunia, sebenarnya enggan menghormati perjanjian kontrak kelab dengan pemain yang mengikat kontrak dengan mereka.

Kajian itu yang dilakukan dengan kerjasama University of Manchester, merangkumi kebanyakan negara di Eropah, benua Amerika dan Afrika termasuklah beberapa negara kuasa besar bola sepak dunia, seperti England dan Sepanyol.

Dari aspek pendapatan, berbanding dengan imej yang selalu ditayangkan - 40.3 peratus pemain menerima pendapatan bawah RM8316, 14.5 peratus menerima gaji di antara RM4158 hingga RM8316, 24.6 peratus pada tahap RM1247 hingga RM4158 dan yang mengejutkan, 20.6 peratus menerima gaji bawah RM1246 sebulan.

41 peratus mengaku mereka pernah mengalami kelambatan penerimaan gaji secara purata, sementara di beberapa negara yang liganya agak terkenal seperti Turki; 75 peratus memaklumkan kelab pernah menangguhkan pembayaran gaji pemain.

Dalam aspek masalah fizikal yang dihadapi, 51 peratus pemain melaporkan mereka pernah diserang oleh penyokong, sama ada penyokong sendiri ataupun penyokong lawan. Jumlah ini agak membimbangkan kerana sifat fanatik peminat serta penyokong agak menakutkan bagi sukan bola sepak. 25 peratus mengaku pernah diserang pemain lain dan 12 peratus pernah diserang oleh jurulatih atau pegawai pasukan.

Pemain-pemain dari Republik Congo melaporkan insiden keganasan paling tinggi melibatkan ancaman keganasan atau ancaman mental, dilakukan oleh penyokong pada hari perlawanan. Agak mengejutkan juga apabila laporan itu menyebut liga Scotland berada di tempat kedua, Brazil di tempat kelima dan Itali di tempat ke enam - walaupun Itali mempunyai reputasi masalah peminat fanatik ultras yang terkenal di seluruh dunia.

Pemain-pemain di Itali melaporkan kes keganasan paling tinggi melibatkan penyokong di luar waktu permainan, dengan 24 peratus daripada pemain yang menyertai kajian melaporkan pernah diganggu atau diserang, semasa menjalani hidup seperti biasa.

Sesuatu fenomena yang lebih membimbangkan, kelab-kelab bola sepak juga dilihat mengambil kesempatan ke atas pemain.

Secara purata, kontrak pemain dengan kelab hanya mempunyai durasi sepanjang 22 bulan. 8 peratus pemain pula mengakui mereka tidak punya kontrak walaupun mereka merupakan pemain kelab itu.

29 peratus pemain pula memberitahu mereka pernah dipaksa untuk bertukar kelab, tanpa persetujuan mereka dan pemain pula tidak diberikan sebarang suara dalam menentukan hala tuju sendiri. Kami sudah melaporkan bagaimana kapten pasukan Croatia dan pemain terbaik dunia 2018, Luka Modric dijadikan alat percaturan individu-individu berkuasa dalam arena bola sepak Croatia untuk menjana keuntungan mudah.

Perkara itu nyata sekali jelas berlaku dalam budaya bola sepak Croatia sendiri apabila 90 peratus pemain-pemain dari negara tersebut mengakui kontrak mereka dengan kelab masing-masing diadakan dengan berat sebelah, meletakkan pemain sebagai 'pekerja sambilan' sehingga tidak melayakkan pemain di liga-liga mereka mendapat perlindungan sepatutnya.

Begitulah serba sedikit gambaran statistik realiti sebenar hidup seorang pemain bola sepak di seluruh dunia. Kita hanya nampak pemain yang kaya, sehingga menjadikan ada di antara kita mahu anak-anak kita membesar sebagai seorang pemain bola sepak professional.

Mahukah anda membenarkan anak-anak anda menjadi seorang pemain bola sepak professional sekiranya secara statistiknya - hanya 2 peratus daripada jumlah semua pemain yang diselidiki - menerima gaji lebih RM2.99 juta setahun atau RM242 ribu sebulan. 2 peratus sahaja, tetapi kita kerap menjadikan 2 peratus ini seakan gambaran mewakili semua.